<header data-type="book">
<h1>盤珠集胎產症治</h1>
<dl class="元資料">
<div><dt>作者</dt><dd>施澹寧</dd></div>
<div><dt>朝代</dt><dd>清</dd></div>
<div><dt>底本</dt><dd>電子文本整理自行政院中醫藥委員會94年文本CM055</dd></div>
</dl>
</header>
<h2>盤珠集胎產症治卷上</h2>
<h3>第一章，胎前</h3>
<h4>第一節，惡阻</h4>
<p>惡心、頭眩、惡食、擇食是也。
懷娠兩月，宜絕醫藥。妊娠一月，足厥陰脈養之，二月足少陽脈養之，
多致惡心、頭眩、喜酸、俗為之病兒，非醫藥所治，治之則愈甚，待其自安可耳。
懷娠一月，不須安胎，胎未成而嘔吐，母病也，若注意安胎，使用砂芩之類，
則反傷脾胃，故但當治其母病，則嘔逆自止，惟方藥有與病相合，而於胎不相宜者，
當去之。
中氣不運，孕當兩三月，因中氣多滯，不能運化，不思穀味，聞食即惡心多阻，
宜疎理脾胃，香砂六君子湯〔和三〕，加烏梅亦可。
稟受怯弱，氣止不兵，轉致內鬱，鬱氣上衝於胃則嘔逆，
血虛而心失所養則煩悶，宜調血散鬱為主，參橘飲〔和一〕，甚有虛弱之極，
或作寒熱往來，倦怠不能自支，此肝腎不足也，
須兼補足厥陰與足少陰經。胃有痰飲，血壅不行，則飲隨氣上，停滯肝經，故喜酸物，
惟金能剋木，宜以幸味勝之，砂仁藿香，自不可少，半夏雖損胎，不妨權用，
但不宜多耳，半夏茯苓湯可酌用之〔和二〕。
胃氣虛寒，宜溫補脾胃，以下其逆氣，六君子湯〔補一〕。
肝火衝胃，寅卯時覺少腹有氣上衝，此肝火挾衝脈之火上衝也，故心中煩憒熱悶，
嘔逆不止，宜竹茹麥冬湯〔寒一〕。
氣鬱傷肝，大怒後，肝氣挾胎氣上逆也，故胸滿眩暈而吐逆，宜疎肝，不宜補氣，
抑青丸可治〔散一〕。
外傷風寒，嘔而頭暈，有兼風寒外襲者，宜於調氣之中，加紫蘇以散之，
虛則可投參蘇二味。
上實下虛，惡阻若兼腰痛，謹防胎墮，宜六君合四物去川芎，
加川斷杜仲以安之，切勿用升舉藥，愈升則上愈實而下愈虛，是促其墮矣〔補一補七〕
。
嘔吐不受藥，津液燥涸，少陰虛火上浮，厥陰鬱火上達，少陽伏火上乘，
是以嘔吐不能受藥也，速當救急以治其標，滋陰清燥湯〔寒一〕。</p>
<h4>第二節，子煩</h4>
<p>煩症有四，肺虛而火乘之，心煩也，停痰積飲，惡聞食氣，胸中煩也。但熱而煩，
虛煩也，氣鬱不舒，頻吐涎沫，胎動不安，子煩也。
心肺虛熱，陰既養胎，孤陽獨旺，心肺虛熱故煩，宜清心肺。
心驚膽怯，受胎後，血氣壅鬱，熱氣上衝心肺，故煩悶不安，心膽俱怯，
竹葉安胎飲，犀角散，腎火動，六味丸〔和四寒三補二〕。
停痰積飲，氣鬱不舒，以致嘔吐涎沫，劇則胎動，竹葉湯〔寒四〕，麥冬飲〔寒五〕。
津液枯燥，藏府氣虛，營衛不和，致陰陽偏勝，而熱入心脾也，知母丸〔寒六〕，
知母飲〔寒七〕。
脾腎氣虛而火鬱，逍遙散加黃芩砂仁〔和五〕。
胎氣上逼，氣逆脹悶，清肝飲〔散二〕。
上焦氣鬱，鬱則為火而中氣不和，分氣飲〔和六〕。
暴渴不止，血欲凝而渴，非疾也，飲五味子汁自愈。
君火乘肺，盛夏君火大行，上乘肺金，以致煩躁胎動不安，宜清心火。</p>
<h4>第三節，子懸</h4>
<p>胎氣不和，上湊心腹，致脹滿痞悶，疼痛不安。
濁氣上衝而心腹痛，宜疎氣舒鬱，紫蘇飲〔散三〕。
胎熱氣逆，孕在三月，君相二火養胎，致胎熱衝心而痛，紫蘇飲〔散三〕。
若胎上攻心，不知人事，宜謂中和氣飲〔寒八〕。
寒飲與氣相爭，腹有寒氣，小腹如扇，惡寒喜熱，子宮寒也，附子湯可權用之〔熱一〕
。
然脈果遲細，方無有誤。</p>
<h4>第四節，子腫</h4>
<p>氣壅成濕，濕氣上行，面目故腫。子腫腫在頭面，子滿腫在遍體，子氣腫在下體。
脾胃氣虛，土氣不和，不能制水，水氣不化，停積于中而溢于外則腫，白朮散
〔和十八〕，六君子湯〔補一〕。
感犯風寒，紫蘇飲去白芍，加防風〔散三〕。
濕痰壅滯，六君子湯〔補一〕，黑山梔〔一合〕，米飲下。
血少氣滯，加味歸脾湯〔補三〕。</p>
<h4>第五節，子滿</h4>
<p>心胸脹滿，氣不舒展，或至遍身浮腫，喘急不安。
水血相搏，土不剋水，水與血相搏，散于四肢，遂致遍身腫滿，少腹急行溲不利，
鯉魚湯澤瀉散〔和七瀉一〕。
濕熱腫于下部，補中益氣湯，加山梔茯苓〔補六〕。
傷食吐瀉，六君子湯，加砂仁穀芽〔補一〕。
脾虛胃弱，四君子湯，加訶子薑皮〔補四〕。
風邪外襲，紫蘇飲，去人參白芍，加藿香〔散三〕。</p>
<h4>第六節，子氣</h4>
<p>因素有風濕，妊娠三月後，兩腳面浮腫，行走艱難，喘悶似水氣狀，腳指縫黃水出，
謂之子氣。切勿作水病治，分娩自消。
中氣不得升發，當疎理鬱滯，天仙藤散〔散三〕。
下元虛弱而兼風邪，宜生血行氣，烏藥順氣湯，加減用之〔散六〕。</p>
<h4>第七節，子瘖</h4>
<p>舌為心苗，肺主聲音，肺腎為子母之臟，心肺腎三臟，皆能致瘖。如紝娠九月而瘖，
則以胞之絡脈繫腎，少陰之脈貫腎，上繫舌本，脈絡阻滯，故有言無聲，
分娩後自然聲出，不必治。
心火剋肺，宜降少陰之火。
心腎不足，宜補少陰。
痰涎滯絡，宜清痰飲。</p>
<h4>第八節，子癎</h4>
<p>忽然昏冒，不知人事，甚則角弓反張，須臾自醒，良久復作，
此由血虛而外邪襲之也。
血燥類中風，宜清熱養血，加味羚羊角散〔寒九〕，又忽然昏迷倒地者，乃血氣養胎，
母乏精力，以致眩仆，只宜飲食以補之。
水衰火旺，當瀉南補北，使肝火平和，六味加歸芍〔補二〕。
外感風寒，憎寒壯熱，頭疼煩悶，宜芎蘇散〔散七〕。
伏熱在內，懷孕後，多臥熱褥，及食熱物，或服峻補之劑，致令熱伏胎中，
旋挾肝臟，風熱攻壅，入腦則頭暈昏迷，宜服天冬飲子〔寒十〕。
胃中濕痰，有濕痰則血氣壅秘，癱瘓不能舉動，宜烏藥順氣湯，
以發其汗風火相煽，鉤藤湯，加黃芩梔子柴胡，痰湧加竹瀝，風盛，加全蟲，氣血虛，
用八珍湯，加鉤藤梔子，煩熱多，加釵斛〔散八補五〕，若無力而抽搐，汗出如油，
汗絕也，不治。
胎氣傷於熱毒，頭旋眼花，項暴腫成核，痛甚嘔吐，若加痰壅，危在頃刻，
急投消風散〔散二十三〕。</p>
<h4>第九節，子淋</h4>
<p>氣血養胎不及，宣通滲道，遂使膀胱鬱熱不化而為淋，法當養血為主，兼利小便。
肝經濕熱，龍膽瀉肝湯〔寒十一〕。
血虛生熱，安榮散〔補八〕。
血得熱而溢於脬，勞傷經絡，熱生於內，熱盛血溢，故血隨溺中出也，
宜養血安胎，四苓加阿膠〔瀉二〕。
腎虛不能制水，虛則熱客於膀胱，地膚子湯，又四物湯，
加知柏玄參麥冬北五味〔瀉三補七〕。
臍腹脹痛，脾胃氣虛也，安胎飲加二陳湯〔補九和八〕。
肺氣虛而溲短，補中益氣湯，加山藥麥冬〔補六〕。
服滲濕之劑，而益加頻數，或濇而不利，四物湯加知母川柏懷牛膝茯苓甘草〔補七〕。
腿足轉筋，左歸飲，加當歸菟絲子製附子〔補三十三〕。
胎壓膀胱，六脈細弱，氣血俱虛，不能承載其胎也，補中益氣湯，升舉其胎，
則小便自利，若利小便，胎墮而死〔補六〕。</p>
<h4>第十節，子嗽</h4>
<p>津血養胎，肺乏濡潤，兼之鬱火上炎，故嗽不止，法當潤肺為主。
胃火衝肺，食生冷又食椒薑，致傷胎氣而咳嗽不止，五虎湯〔和七〕。
脾肺氣虛，傷於風寒，補中益氣湯，加桑皮杏仁桔梗〔補六〕。
肺虛不生水，水虛而火炎，宜清金滋水，又當以安胎為要。
陰火剋肺，天冬湯〔寒十二〕。
風寒客肺，寧肺飲〔寒十三〕。
嗽血不止，清肺飲〔寒二十七〕。</p>
<h4>第十一節，子瘧</h4>
<p>其母素有肝火，遇孕則水養胎元，肝血愈燥，寒熱往來，是以不免似瘧，實非瘧也。
或因氣血虛損，風寒乘之，風為陽邪，化氣為熱，寒為陰邪，化氣為寒，陰陽併挾，
寒熱互見，宜大補氣血，輕表外邪，若寒熱不已，熏蒸其胎，胎必傷矣。
肝枯發火，逍遙散〔和五〕。
化源不足，六味丸〔補二〕。
氣虛寒熱，六君子湯，去半夏，加藿香〔補一〕。
陰陽之氣不和，宜和解，小柴胡湯〔和十〕。</p>
<h4>第十二節，心腹痛</h4>
<p>臟府既虛，外觸風寒，邪正相擊，而并於氣，隨氣上下，衝於心則心痛，
攻於腹則腹痛，若至久不搓，衝於胞胎則胎下。
腹痛惡寒，少腹如扇，子宮受寒而不能合，故開而若扇，宜附子湯〔熱一〕。
血脹腹痛，此子宮久虛，也不速治則胎墮，杜仲丸〔補十〕。
痛引兩脅，小便數，大便滑，宜安胎和氣飲〔和十一〕。
微痛連腰，飲食無味，此胎氣不安也，宜安胎飲〔補九〕。
痛不可忍，胎動欲落，若初病而身體強健者，可用紋銀數兩，先煎，後加茅根二觔，
煮汁飲之。
氣脹刺痛，腸鳴嘔逆，此忿怒憂思過度，飲食失節所致，宜木香散，若氣鬱生火，
加清火之味〔散九〕。
胞阻腹痛，血為胞所阻，不能流行，血滯則氣亦滯，故腹中痛，宜四物加膠艾甘草，
挾風則為濁痰，阿膠能去風而澄濁，艾能導血歸經〔補七〕。
脾胃氣虛，不能承載，安胎飲加升麻白朮，或補中益氣湯〔補九補六〕。
忽然㽲痛，此妊娠至五六月有之，大棗十四枚，炒炭，食鹽一錢，炒赤，共研酒下。
頓仆胎動腹痛下血，四物加膠艾，不應，用八珍加膠艾，或再加知母亦可。
若搶心短氣，腹滿作痛，四物加阿膠砂仁陳皮黃芩〔補七補五〕。
風邪痰飲，交結於心支絡，宜四物合二陳，加藿香紫蘇，或阿膠散加旋覆花，
或當歸芍藥湯，擇而用之〔補七和八補六十三補十一〕。
腹痛連骻，宜五加皮散，或五加皮丸〔散十散十一〕。
皮膚疼痛，筋骨拘急，手足攣拳，此內食生冷，外受風寒，寒冷之氣，內外相搏，
而胎不安也，宜安胎和氣飲〔和十一〕。
筋骨疼痛，四肢不安，因怪夢多驚，或喧呼忪悸，以致胎氣不安，故兩脅腹脹，
連臍急痛，坐臥不寧，氣促如喘，速投大聖散〔補十二〕。
腹痛時作，小腹重墜，血虛氣陷也，用加味安胎飲〔補十三〕。
宿寒搏血，血凝氣滯，宜五靈脂蒲黃，並炒炭，醋調下，或用五君子湯〔補十四〕。
遍身痛，衝心欲死，不能飲食，宜白朮芍藥黃芩。
心下滿，氣急切痛，赤茯苓桑白皮前胡郁李仁蘇梗五加皮。
血虛而熱，生地二觔搗汁，和酒一升，煎半服。
胎氣自痛，宜內補丸〔補十五〕。
胞絡虛而風寒搏之，少腹痛甚，紫蘇飲加生薑，如氣血兩虛，八珍湯可加減用之
〔散三補五〕。
氣攻左右，小便不利，小柴胡湯加青皮梔子〔和十〕。
因怒小腹疼痛，水道重墜，肝火熾盛所致，龍膽瀉肝湯，後用四君加升柴
〔寒十四補四〕。
小腹痛連腰脅，此驚惱所致也，甚則下血不止，宜阿膠當歸人參茯苓，加香附艾，
並炒炭煎服。</p>
<h4>第十三節，腰脅痛</h4>
<p>血氣蔭胎，不能養腎，腎虛而腰必痛，或勞力傷腎，致動胞繫，痛甚而胞繫必脫，
又房事不節，胞繫瘍而痛不止，遂至胎墮者多矣，宜安胎為主。
腎氣虛弱，青娥丸加熟地，八珍湯加杜仲阿膠艾砂仁〔補十六補五〕。
氣血滯而不行，縮砂飲，紫蘇飲，加桔梗香附〔散十二散三〕。
風邪所乘，此必腰痛如折，紫酒或四物湯，加桑寄生防風〔補十七補七〕。
閃挫而痛，通氣散加安胎飲〔補十八補九〕。
肝火熾盛，小柴胡湯加左金丸〔和十寒十四〕。
天陰及久坐而痛，濕熱也，二妙散，加杜仲米仁〔和四十四〕。
腰重如帶冷物，寒濕也，通氣散加川斷杜仲〔補十八〕。
肝脾鬱結，歸脾湯加柴胡加左金丸〔補十九寒十四〕。</p>
<h4>第十四節，下血</h4>
<p>衝任二脈，上為乳汁，下為月水，受胎則月下應斷，充衝氣虛，不能固攝，血常溢下，
各曰胞漏，莫作月水論，久而不止則胎墮。非時而下為胎漏，依期而漏號激經，
尿血溺時方有，胞漏血常下而不停。
見紅腰痛，六味丸合四君子湯，去甘草，加杜仲川斷粘米〔補二補四〕。
榮血有風，榮經為風所勝，故經血動而下也，所下者本非養胎之血，若認作胎漏，
服保養胎元之藥，是實實矣，胎必墮下，宜服防風丸〔散十三〕。
按月出血點滴為胎漏，此因氣血並虛也，宜服補中安胎飲〔補二十〕。
因事而動，以至下血，二地加枳殼炭二三分。
頓仆動胎，下血不止，安胎飲加阿膠艾炒炭，如感寒頭痛，加蓮鬚〔補九〕。
胎氣內熱，迫血妄行，涼胎飲〔寒十五〕。
中氣下陷，補中益氣湯〔補六〕。
脾氣虛，不能攝血，歸脾飲〔補十九〕。
肝脾鬱怒，加味歸脾湯，或小柴胡湯〔補三和十〕。
肝脾風熱，加味逍遙散〔補二十一〕。
肝脾濕熱，升陽除濕湯〔散十四〕。
風入腸胃，胃風湯〔散十五〕。
胎急不安下血不止，桑寄生散〔和十二〕。
因驚而氣虛，虛則下陷而見血，安胎飲加人參〔補九〕。
血離其位，積於胞宮，為脹為痛，四物重加當歸〔補七〕。
下黃汁如膠，或如豆汁，此濕熱也，用升陽除濕湯，又用黃耆六兩，糯米五合，
水五升，煎半分，作兩服〔散十四〕。
癥氣相妨，亦為漏下，行經之時，血虛而寒氣乘之，血遂凝結而成癥，
其癥不結於子宮，仍能行經成孕，既孕見血，為之漏下，是癥氣為害也，宜下之，
桂枝茯苓湯，然方中桃仁一味，恐妨胎，須酌用，若癥在腹中，於胎無害，
俟分娩後治之為妥〔散十六〕。</p>
<h4>第十五節，尿血</h4>
<p>胎漏血自人門出，尿血血從尿門出，因心經有火，移于小腸，滲入膀胱，溺時而下，
不溺則不下也。
形體勞而過食燔炙之物，加味消遙散〔補二十一〕。
赤帶漏下，如豬肝汁，側柏丸〔寒十六〕。</p>
<h4>第十六節，轉胞</h4>
<p>胞即膀胱，以胎漸長大，下逼於胞，胞為胎逼而側，故名轉胞，有因胎陷而致轉胞者，
有因氣不化水，水蓄胞中，胎又從而逼之而致轉胞者，其候煩悶汗出，氣逆奔迫，
水道不通，小腹急痛，宜速治之，急則令孕婦仰臥床上，豎其兩足，
亦能稍差轉胞與子淋相類，但淋則痛而不脹，轉胞則脹而不痛，即因脹極而痛，
溺孔卻不痛也，若淋症則小便點滴，溺孔痛甚如割。
血氣虛弱胎不能舉，補中益氣湯加減用之，八珍湯加廣皮木香，亦治此症〔補五補六〕
。
脾肺氣虛，不能輸泄膀胱，異功散加豬苓澤瀉〔補二十二〕。
熱氣鬱結膀胱，以致津液不利，滋腎丸加丹皮澤瀉〔寒十七〕。
金為火爍，脾土濕熱，致溲不利，清金利水山梔釵斛〔寒十八〕。
忍尿飽食，房勞氣逆而水不能化，以致轉胞，宜治其氣，蘇香丸〔散十七〕。</p>
<h4>第十七節，胎氣上逼</h4>
<p>胎動氣逆，上逼心肺，以致氣賽不轉，悶亂喘促，此調養失宜，氣血不和也。
子懸是胎氣上逆，紫蘇飲〔散三〕、當歸芍藥湯〔補十〕。
肝火內熱，加味逍遙散〔補二十一〕。
胃火上逆，四物湯去川芎，加山梔黃芩甘草〔補七〕。
脾氣不舒，加味歸脾飲〔補三〕。
飲食無味，六君子湯〔補一〕。
脾胃虛寒，五君子湯〔補十四〕。
風邪勝喘不能臥，參蘇飲〔和十三〕。
火動其胎，逆上作喘，黃芩香附末，用砂仁煎湯下。
腎氣不歸元，上乘於肺而作喘，生脈散，都氣飲，加阿膠〔補二十三補二十四〕。
胎氣上逼，熱痛下血，以致煩悶困篤，蔥二十莖，濃煎飲之，胎死即下，未死即安。</p>
<h4>第十八節，臟燥</h4>
<p>因氣血養胎，津液不能充潤而肺燥也，當補其母。
肺燥欲哭數欠伸，甘草大棗湯〔補二十五〕，八珍湯〔補五〕，淡竹茹湯〔寒十九〕。
寒水攻心而悲淚，五君子湯加砂仁〔補十四〕。
肺受風邪，頻致淚下，四物寄生湯〔和十四〕。</p>
<h4>第十九節，胎動</h4>
<p>胎動則腹痛，胎漏無腹痛，胎動宜行氣，胎漏宜清熱，若手足冷厥，唇口青黑，
宜人參甘草當歸阿膠蓮鬚蔥白。
胎動作喘，宜降火，用黃芩香附末，清湯下。
腹痛下黃汁，黃耆川芎粘米，煎服。
衝任風寒，以致胎動，當歸川芎紫蘇生薑，煎服。
元氣不足，怠倦不能承載，宜服安胎調氣飲〔補二十六〕，如微熱腰疼，連進兩服。
怒氣傷肝，鬱結不舒，觸動血脈，而胎不能安，宜安胎飲，加香附柴胡白芍〔補九〕，
有火，加梔子丹皮。
因母病而胎動，但治母病，不必安胎，惟犯胎之藥不可入，其餘飲酒房勞，觸忤仆傷，
以致胎動，俱當安胎為主。
胎動下血，蔥白煎湯，入阿膠艾炭，再煎服，又當歸川芎阿膠艾黃芩甘草，煎服。
胎動腹痛，面青冷汗氣欲絕，此勞動傷胎，宜急治之，鉤藤湯〔散八〕。
胎不動不墜，腹冷如冰，血少不能榮養其胎也，宜補血湯〔補二十七〕。</p>
<h4>第二十節，胎痛</h4>
<p>血少不能榮養其胎也。
血衰氣滯，宜抑陽助陰，四物湯加香附紫蘇〔補七〕。
小腹重墜，地黃當歸參朮陳皮，四君子湯〔補四〕，補中益氣湯加當歸地〔補六〕，
亦治胎脹。</p>
<h4>第二十一節，孤漿</h4>
<p>懷孕六七月，暴下漿水斗餘，胎亦必從而墮，此元氣虛而血傷也。
胎動腹痛，忽下黃汁如膠，或如豆汁，宜黃耆糯米湯〔補二十八〕。</p>
<h4>第二十二節，吐血</h4>
<p>氣血壅養胎元，六淫七情，皆足以動其氣，氣逆而火上乘之，故血溢於口，
但火有虛焰實熱之分，治有清火補水之異，若以尋常治血之法，行血消血，動用四物，
胎必墮矣。
火從胎氣上升，載血而出，生地麥冬白芍黃芩阿膠蒲黃炭香附炭。
肝經風熱，防風黃芩。
肝經怒火，小柴胡湯去半夏，加山梔生地，或投加味逍遙散〔和十補二十一〕。</p>
<h4>第二十三節，傷寒</h4>
<p>全以清熱安胎為主，然安胎而仍用參朮等味，則邪熱固閉，反致胎下，只要隨症用藥，
勿犯胎氣始為合法。
惡寒頭痛，邪在表也，宜香蘇散〔散十八〕，若煩渴則邪在半表半裏，黃龍湯
〔和十五〕。
發熱躁渴，溲赤便閉或下痢赤水，邪在裏也，三黃解毒湯〔寒二十〕。
熱極斑如錦紋，四物湯去川芎，加黃芩玄參知母大青葉〔補七〕。
壯熱百節痛，宜柴胡葛根黃芩山梔知母大青。
熱結於胃，胸口煩悶，宜涼膈滋陰丸〔寒二十一〕。
汗下後，熱不止，宜加味竹葉湯〔寒二十二〕。
病熱而嘔，不食而煩，宜蘆根清胃飲〔寒二十三〕。
下後脅熱利不止，黃芩湯〔寒二十四〕。
斑赤黑，小便如血，氣斷如絕，胎落而未落，
宜用梔子黃芩生地青黛葛根升麻杏仁蔥白，煎湯速服之。
心驚發熱，辰砂安神丸補〔二十九〕。
心氣虛不能主血，補心湯〔補三十〕。
胃經火動，犀角地黃湯〔寒二十五〕。
肺受火剋，清肺飲〔寒二十七〕。
膏梁積熱，加胃清胃散〔寒二十六〕。
腎水虧而陰火動，加味六味丸〔補五十〕。
吐衄口禁項強類中風，加味安胎飲〔補三十〕。
口鼻出血，血熱衝傷胞絡也，治當涼胎為主衄血湯〔寒二十九〕。</p>
<h4>第二十四節，痢疾</h4>
<p>後重不可降氣，便濃不得行血，惟順氣和血，佐以導滯消積之味，
此治妊娠痢疾之要法也。
腹脹而痛，裏急後重，三黃解毒湯，加木香當歸〔寒二十〕。
血痢不止，熱乘大腸也，黃芩芍藥甘草。
腹重墜下，元氣虛也，胎動不安，內熱甚也，補中益氣湯，加黃芩白芍〔補六〕。
痢下黃水，脾氣下陷也，補中益氣湯〔補六〕。
黃而兼青，肝木剋土也，宜平肝補土，補中益氣湯，加白芍青皮〔補六〕。
黃而兼黑，水反侮土也，宜補脾腎七味丸，肉桂有礙於胎，
可易肉果兔絲子，然火盛者亦兼黑色，宜投寒涼之劑。
腸胃虛弱，風邪客之，胃風湯〔散十五〕。
赤白膿血不止，黃連湯〔寒二十八〕。
赤白灰色泄痢痛欲死，大寧散〔澀一〕。
腹痛胸滿，當歸芍藥湯〔補十一〕。
腸鳴後重，穀道疼痛，蒙薑黃連丸〔和十六〕。
胎氣不和，相火上炎，鬱而為熱，亦致下利不止，似痢而非實非痢也，
四物湯芩白朮生地〔補七〕。</p>
<h4>第二十五節，泄瀉</h4>
<p>血壅胎元則脾陰虛，不能運化水穀，而為泄瀉，又胎繫於腎，胎竊腎中之氣，
陽不克上蒸脾土，亦致脾虛泄瀉，即或間有風寒暑濕之所感者，亦半屬於之虧。
大便虛急，此脾土燥大腸澀也，宜理脾胃與大腸，川連乾薑木香甘草，嘔吐腹痛，
手足逆冷，寒水侮土也，六君子湯〔補一〕，去半夏，加補骨脂益智仁煨鮮薑。
寒熱作嘔，肝木侮土也，異功散，加柴胡白芍生薑，有火，加味逍遙散
〔補二十二補二十一〕。
百節痠疼，因縱意口腹也，歸涼節命散〔和十七〕。
臍下陰冷，理中湯異功散，加肉果木香〔熱二補二十二〕。
協熱作瀉，三黃熟艾湯〔寒三十三〕。
伏暑不消，煩渴瀉水，四苓散〔瀉二〕。
傷濕泄瀉，小便自利，胃苓湯〔瀉四〕。
脾腎虛弱，白朮散〔和十八〕。
久瀉不已，安胎和氣飲，加減八珍湯〔和十一補三十二〕。
氣急筋攣骨節痛，平安散，紫蘇飲〔和十九散三〕。</p>
<h4>第二十六節，霍亂</h4>
<p>嘔吐傷氣，瀉利傷血，妊娠危症也，急治之。
心腹絞痛，吐痢並作，因五味積而為痰，七情鬱而為火，乍感寒熱，邪正交爭，
陰陽相混，故致此病，香蘇散加藿香〔散十八〕，回生散〔散十九〕。
心燥腹痛，吐瀉並作，六和湯〔和二十〕。
頭痛發熱，是風邪也，藿香正氣散〔散二十〕。
熱氣鬱結，胸中煩躁，蘆根竹茹葛根麥冬知母人參蔥。
四肢厥逆，脈息虛弱，人參白朮散〔和二十一〕。</p>
<h4>第二十七節，傷食</h4>
<p>脾胃滯，則水穀不能化精氣以養胎，宜善為消導。
腹痛而食不化，二陳湯，加砂仁，去半夏，如嘔吐，加藿香砂仁，氣滯，加木香
〔和八〕。
吞酸噯腐，二陳湯，去半夏，加佐金丸〔和八寒十四〕。
腹滿泄瀉，異功散，加砂仁木香穀芽〔補二十二〕。
脾氣虛弱，白朮陳皮為末，穀芽湯下。</p>
<h4>第二十八節，鐘鳴</h4>
<p>兒在胞中，口含臍帶上疙瘩，因妊娠舉臂攀高，脫於口而不能復含，故作聲。
令妊婦曲腰就地，如拾物狀，使臍帶仍入兒口即止，或用鼠窟中土為末入，
入麝香二釐，酒調下二錢。</p>
<h4>第二十九節，墮胎</h4>
<p>三五七月多墮胎，以三月屬心胞，五月屬脾，七月屬肺，皆藏脈，藏屬陰，
陰氣易虧故胎亦易墮，此人皆防之，而一月為胚，形如珠露，胎元末固，
又為足厥陰肝脈養之，肝氣多鬱，肝火易動，或不自謹，胎即消而落矣，一切忿勞倦，
皆宜慎之，若房事更在所忌。
衝任氣虛，宜養脾胃，千金保胎丸〔補三十五〕，六味丸，加杜仲川斷阿膠北五味，
使腎氣狀而胎可固，十聖散〔補三十四〕，每月服六帖。
子宮為風冷所乘，致營衛虧弱，八珍湯加桑寄生防風〔補五〕。
少陽火動，性急者多怒，面色黑而氣實，此相火太盛，不能生氣化胎，及食氣傷精，
故致胎墮，四物湯，加知母黃柏黃芩麥冬〔補七〕。
陰虛內熱，黃芩阿膠生地麥冬白芍。</p>
<h4>第三十節，胎不長</h4>
<p>胎元全賴血氣所養，而血氣又賴脾胃水穀之精化之也，以健脾扶胃為主，八珍湯，
加蓮肉，忌食鯉魚莧菜〔補五〕。
肝氣鬱怒而氣逆，則血不調，血不調則胎無以養而萎，逍遙散〔和五〕。
氣血寒而陽不足，則胎不長，左歸飲，加當歸砂仁乾薑〔補三十三〕。
火邪盛而真陰損，致血熱而胎不長，加味逍遙散，加黃芩川連知母〔補二十一〕。</p>
<h4>第三十一節，鬼胎</h4>
<p>腹脹連胸，面色或青或黃，麥濇而短，或不數月而腹大如鼓，形若抱甕，
按之其冷如冰，總緣精神虛弱，妖魅乘虛而入之也，或本婦所願不遂，發為白淫，
流入子宮，結而為胎，均曰鬼胎，斬鬼丹〔攻一〕，雄黃丸〔攻二〕。</p>
<h4>第三十二節，傷胎</h4>
<p>驚恐跌仆，中寒中熱，毒藥毒食，皆致傷胎，胎之生死，脈未可憑，須細心體認，
必實見其口舌色青，腹冷口穢，方可用下。
下血不止，胎上衝心，四肢厥冷，悶絕將死，竹茹嶄艾，煎汁去渣，入阿膠白蜜服，
川芎當歸二味，煎服亦穩，如腹中急痛，血從口出，亦用竹茹等味，
煎服七寶丹亦可下胎〔散二十二〕，千金神造湯〔攻十三〕，蟹爪一升，阿膠三兩，
甘草一兩。半產偏下，昏胎冒瞑目，因血亡而心與胞絡之火上乘也，惟養血清火，
俾心氣清而不昏，肺氣清而不瞑，庶為得法，切忌用風藥發汗。
經損而血不止，非氣虛則血熱，氣虛，宜阿膠艾伏龍，肝血熱，
宜生地丹皮麥冬茯苓丹參當歸之類。</p>
<h4>第三十三節，腸覃石瘕</h4>
<p>肺主衛，衛為氣，得熱則泄得寒則泣，寒氣客於腸外，與胃氣相搏，氣不得榮，
因有所繫，結痂而內著，惡氣乃起，息肉乃生，漸而至大，如懷子狀，氣病而血未病，
故月事不斷，應時而下，木香通氣散〔散二十一〕。
寒氣客於子門，氣不通而月事不下，結硬如石，非大辛熱之劑不能消，見睍丸〔攻四〕
。
倘有孕，用香附子醋炒桃仁海粉醋煮白朮，為末，麵糊丸，服之頗穩。</p>
<h2>盤珠集胎產症治卷中</h2>
<h3>第二章，產後</h3>
<h4>第一節，難產</h4>
<p>生產為天地化育之道，本無所難，其有難產者，皆產家張皇自致之耳，能靜以待之，
兒得轉身自然產下，治法以順氣和血為主，切勿肆用催生藥。
心懷恐懼而氣結不行，恐則氣下，懼則氣怯，怯則上焦閉，閉則氣還，還則下焦脹，
氣乃不行，宜服紫蘇飲〔散三〕。
胞破漿水下而兒不下，速當補養氣血，如魚得水而自順矣，宜保產萬全湯。
〔和二十二〕再用濃煎蔥湯，洗其產戶，今上下之氣宣通。
胞中敗血壅滯，兒枕破，血裹兒身，致轉身不利，急服勝金散〔攻五〕。
暑月熱氣蒸人，有鬱冒衝暈之患，生化湯〔和二十四〕，加益元散〔寒三十〕。
冬月寒氣偪人，經血凝聚而難下，宜生化湯，加肉桂乳香〔和二十四〕。
交骨不開，陰氣虛也，加味芎歸湯〔補三十六〕，開骨膏〔和二十三〕。
子趨穀道，焦鹽熨之。
橫生逆產，此因兒未轉身，母即用力逼之，遂致橫逆也，或先露手，或先露足，
以小針刺兒手足心，用鹽擦之，兒痛即縮入，并以鹽摩產婦腹，若眼閉心悶欲絕，
取頂上髮如兩指大，用力挽之，眼即開，或以米醋噀之，車前子為末，酒丁亦可，
又兒先露手，速今產母仰臥，看生之婦，將兒手推上，徐徐正之，候其身正，
煎催生藥服之，使兒生下，又三退散可下〔攻六〕。
盤腸產，子未下而腸先下，此因產母氣血虛弱，因而下脫，當大補氣血，兼以升提，
參耆芎歸，加升麻少許，連服之自收，若腸乾不收，以磨刀水少許溫潤之，
或濃煎黃耆湯，貯漆器內，候弗冷弗熱，將腸浸之，令溫煖之氣上熏，則腸自上或，
以草麻子四十九粒，研爛塗母頭頂，待腸收上急洗去，又五倍子白礬湯浸，亦好，
子腸與子宮脫下者，同一治法。
胎死腹中，察產母腹脹口青，或舌黑，腹中陰冷重墜，嘔惡不寧，穢氣上衝，
皆子死之症，速當下之，當歸厚樸陳皮酒水個一盌，煎半，入樸硝三五錢，
再煎十餘沸服，如再疑似之間，只服芎歸湯為穩。</p>
<h4>第二節，胎衣不下</h4>
<p>血入胞中，胞脹而不能下，其症面垢頰赤，寒熱盜汗，上連胸腹脹痛，若因氣力衰憊，
不能送出者，胸腹必不脹而痛，總當忍痛，正身俟之，不可任意欠伸，致血上衝心也。
血壅而胞衣不下，失笑散〔攻七〕，牛膝散〔攻八〕，生化湯〔和二十四〕，
加牛膝煎湯，送益母丸〔和二十七〕。
又牛膝一兩，黃葵子一合，煎服即下。氣血虛弱，不能送下，保生無憂散〔和二十五〕
。
風冷乘虛而入，胞冷血凝而不下，牛膝散，去消加桂附〔攻八〕。</p>
<h4>第三節，血暈</h4>
<p>胞胎既下，氣血暴虛，忽爾眼黑神昏，不知人事，速投人參芎歸，以回其氣。
眼閉口開，面白手冷，六脈微弱，是其驗也。若惡漏上行，心下滿悶，
口噤而神脫者宜破血下血，二者錯治，則立斃矣。
惡露上攻，急用失笑散〔攻七〕，米醋燉熱，和生韭汁，貯有嘴瓶內，將瓶口包裹，
以瓶 嘴對鼻孔觸之，極效。
敗血流入肝經，急飲童便，下生化湯。
瘀血奔心，虛火上炎，童便下益母丸或童便送鹿角炭，清魂膏〔寒三十一〕。
陰血暴亡，心神無所養，而君相二火乘於肺經，則目暝不省人事，宜四物湯，
去熟地加生地白薇〔補七〕。
飲酒血暈，血得酒熱而妄行也，川芎當歸葛根。
使力過多而暈，清魂散〔和二十六〕。
氣血兩虛，痰火上湧，二陳湯加朱砂〔和八〕。
虛風血暈，當歸川芎桃仁荊芥。</p>
<h4>第四節，厥</h4>
<p>凡產用力過多勞，倦傷傷脾，孤臟不能注於四旁﹝心肝肺腎﹞，
故足逆冷而厥氣上行也。經曰陽氣衰於下，則為寒厥，厥氣上行，滿脈去形，
逆氣上行，滿於經絡，則神氣浮越，去身而散矣。此非急以峻補大劑與之，
不能舉氣以歸元，回陽而復神，宜重用參耆，使氣血旺而神復，厥症自止，
人參生化湯。如無塊痛，滋榮益氣湯〔補三十七補三十八〕。</p>
<h4>第五節，惡露不下</h4>
<p>養胎餘血，圂以漿水為惡露，氣血旺者，隨產而下；氣血衰弱，或挾寒冷，
或挾風邪，遂留滯不行；上攻則為血暈，蓄瘀則為兒枕；日久不出，腹疼心痛，
遍身發熱，五心煩熱，骨蒸潮熱，時作時止，渾如瘧狀，塊在兩脅，動作雷鳴，
嘈雜眩暈，食少羸瘦，又與虛弱病相似，慎勿誤治，致成血臌等症，宜生化湯合。
失笑散，補而消之〔和二十四攻七〕。
起枕散亦好〔攻九〕。若惡露流注四肢腰背等處，久必腫起作痛，速用蔥熨以散之，
內服加參生化湯，如不速治，將所注者，化而為膿，宜用神仙迴膿散〔攻十一〕，
然氣血不旺，不可輕用。憎寒惡熱，氣虛也，十全大補湯補三十九。日晡潮熱，
血虛也，四物湯加參朮丹皮〔補七〕。嘔逆，胃氣虛也，六君子湯加炒乾薑〔補一〕。
食少體倦，脾虛也，補中益氣湯〔補六〕。四肢逆冷，小便頻數，腎氣虛也，
補中益氣湯加益智仁。熨法用蔥一把，搗爛為餅，貼患處，襯厚布兩三層，
以熨斗文火熨之。</p>
<h4>第六節，惡露不絕</h4>
<p>元氣不足，勞動傷經血也，或惡血未盡，適挾風冷，而致氣血不調；或過服固胎藥，
產雖下而惡露不去，竟至二三月而點滴不己，皆宜補血順血，調氣通氣為主，
濟陰丹可加味用之〔和二十七〕。
氣血俱虛而淡紅不己，十全大補湯〔補三十九〕。
怒火傷肝而血不藏，加味四物湯〔補二十八〕。
胃氣下陷不能統血，補中益氣湯〔補六〕。
脾經鬱熱血不歸源，加味逍遙散〔補二十一〕。
肝氣熱不能生血，六味丸〔補二〕。
脾虛不能攝血，六君子湯〔補一〕。
傷衝任之絡而不止，加味固陰煎〔補二〕，六味丸〔補二〕，加阿膠麥冬北五味。</p>
<h4>第七節，血崩不止</h4>
<p>產婦耗傷氣血，經脈未得平復，而或驚憂恚怒，或勞役損動，或鹹酸不節，傷於營衝，
或氣衰血弱，不能固攝，皆成崩中。若小腹滿痛，肝經已壞，為難治也。
其餘鬱熱氣陷，以致血崩，與惡露不絕同治。
血多色紫，敗血也，當去之，留之反作痛，不可作崩論，
生化湯加五靈脂生蒲黃以破之〔和二十四〕。
形脫而汗不止，加參生化湯；渴加麥冬，瀉加茯苓，
兩手脈伏或右手脈絕加北五味麥冬，痰加竹瀝薑汁，驚加棗仁；食不可進，聞藥即吐，
胃虛也，宜用參湯送飯鍋焦粉，漸漸引開胃口，然後服藥。
崩下如牛膜，昏迷倒地，乃受驚而然，硃雄丸〔和二十九〕。
惡血重來，如流水不止，昏迷不知人事，此因未滿一月，妄行交媾，以致血不歸經也，
急用金狗脊散〔和三十〕。
日久不止，宜升舉大補湯〔補四十〕。
血脫妄言妄見，宜升舉大補湯，加辰砂少許，以墜其心火〔補四十〕。
血崩如湧，口噤目斜，手足搐搦，肝經血耗，風生也，六味丸，加荊芥穗〔補二〕。
血來紫黑如豆汁色，恕傷肝也，宜加味四物湯〔和二十八〕。
血來鮮紅，是驚傷心，怒傷肝，勞傷脾，致血不歸經也，生化湯〔和二十四〕，
加味治之，鮮血來多，再加升麻白芷〔各四分〕。</p>
<h4>第八節，頭痛</h4>
<p>頭者諸陽之會，產後陰虛，陰虛則陽，勝陽氣上湊於頭，故頭痛，
又有瘀血之氣上衝於頭而痛者，一宜茲陰，一宜去瘀，慎勿誤治。
身熱怒寒，感冒風寒也，生化湯加蓮鬚〔和二十四〕。
中氣虛，補中益氣湯加蔓荊子少許〔補六〕。
氣血俱虛，八珍湯〔補五〕。
陽氣虛，補中益氣湯加附子〔補六〕。
腎水不生肝木，六味丸加北五味〔補二〕。
氣滯，芎烏散〔散二十四〕。</p>
<h4>第九節，心痛</h4>
<p>非陽氣虛寒，則瘀血上衝，生化湯加肉桂吳茱萸，可以治寒，失笑散加當歸川芎，
可以行血，若指甲青黑，手足冷而過節，此真心痛，不治，又惡血奔心，
一絲入於心藏即死。
足純青心下痛，寒毒攻心也，人參白朮附子肉桂當歸，散其下寒而上寒自解。
食冷物而作痛，生化湯加消食之劑〔和二十四〕。
感風邪而作痛，生化湯荊芥防風生薑〔和二十四〕。
產後厥痛，血虛也，羊肉一觔，煮汁去肉，入當歸一兩，炒白芍五錢，炙甘草五分，
再煎服之。
中無血塊，綿綿而痛，按之即止，血虛也，宜八珍湯。</p>
<h4>第十節，腹痛</h4>
<p>實則有惡露不盡，乾血瘀積，食傷氣滯，虛則有氣弱寒阻，血虛空痛，須詳審施，
治虛者固宜調補氣血，而實者亦勿得峻勵刻伐。
瘀血上衝，心腹脹滿疼痛，牙關緊急，按之愈甚，大便難而小便易，宜失笑散〔攻七〕
煎湯，下益母丸〔和二十七〕。
乾血著於臍下，行氣破血之藥，投之不愈，知內有乾血也，生化湯加炒大黃妙虻蟲
〔和二十四〕。
胸膈飽脹，惡食吞酸，手不可按，此飲食傷也，二陳湯加山查神麴〔和八〕。
食消後而痛如故，按之痛止，或加頭痛，煩熱作渴，惡寒欲嘔等症，此中氣傷也，
宜補脾胃，六君子湯〔補一〕。
六脈沈伏，四肢厥冷，內傷飲食，而惡血不行也，宜行血消食，
失笑散加山查神麴〔攻七〕，如無惡血積食，則為虛寒，宜補氣煖胃。
產後六七日，忽然臍腹疼痛，此由呼吸之間，冷氣乘虛而入也，宜四順湯〔熱三〕。
腹中㽲痛，客寒阻逆也，精羊肉煮汁，入當歸生薑煎服。
腹痛欲絕，脈浮弦，風入胞門也，川斷一兩，防風三錢，煎服。
衝任空虛，肝經血少，脈弦，熟地吳菜萸白芍木瓜蒺藜。
惡心作嘔，六君子湯〔補一〕。
泄瀉，六君子湯，加炮薑砂仁生薑大棗〔補一〕。
腹中塊積，生化湯，加肉桂紅花〔和二十四〕。
六脈滑數，瘀血成癰，生化湯，加丹參丹皮。
腎氣虛寒，理陰煎〔熱四〕，胃關煎〔熱五〕。
血少而痛，黃雌雞湯補四十一。</p>
<h4>第十一節，小腹痛</h4>
<p>兒在胞中，食母之血，所餘者，結而成塊，產時塊從兒下則無患，不下則滯而痛，
名曰兒枕痛，黑神散〔攻十〕，久而不止，血化為膿，又產後寒氣入腹硬築，
臍下刺痛，為寒疝，宜用炒吳茱萸，勿誤治。
血化為膿，流注關節，則成骨疽，脈洪而數，是其侯也，失治，多為敗症，宜急洽之，
若腹脹大，或轉側作水聲，或膿從臍出，與大便出，當用補以托之，
然後用神仙迴膿散〔攻十一〕。
子離其宮，血海徒虛，所以作痛，胞門受傷，少致壅腫，腫未消，因而拒按似塊，
實非塊也，勿得作兒枕治，宜用殿胞煎〔補四十二〕，五物煎〔補三十四〕。</p>
<h4>第十二節，腸癢</h4>
<p>怒鬱血虛腸風，皆致腸癢，食諸魚毒物，亦能致癢，以食鹽炒熱熨臍，
又箭鏃燒紅淬入酒中，飲洒可愈，川芎當歸甘草淮牛藤藁本，為末，酒調下。</p>
<h4>第十三節，腰痛</h4>
<p>腰者腎之外候，胞胎繫於腎，產則勞傷腎氣，損動胞絡，虛未平復，風冷客之，
故令腰痛三聖散〔散二十五〕。
惡露斷，腰重痛而下注，兩股如錐刺入骨，此血滯經絡，必作癰疽，四物湯加延胡
〔補七〕。
真氣虛而邪乘之，當歸黃耆湯，加桑寄生〔補四十四〕。
痛久不已，豬羊腎常食之。
腹脹善噫，諸藥皆嘔，脾虛也，焦朮米泔煎服。</p>
<h4>第十四節，脅痛</h4>
<p>膀胱宿有停水，惡露下而不盡，氣血與水相激，故令脅肋脹痛。
痛而嘔吐，抵聖湯攻二十，非薑桂之辛以行藥，勢反助其脹矣。
肝經血瘀，四物湯，加肉桂廷胡蒲黃紅花〔補七〕。
肝經氣虛，四君子湯，加當歸白芍〔補四〕。
肝經血虛，四物湯，加人參白朮〔補七〕。
腎水不生肝木，六味丸〔補二〕。
肺金聖剋肝木，瀉白散〔散二十六〕。
身熱汗出，加參生化湯〔和二十四〕。
氣血兩虛，十全大補湯補三十九〕。
怒傷于肝，兩脅脹痛，吐血寒熱，宜八珍湯加柴胡丹皮丸〔補五〕。</p>
<h4>第十五節，遍身痛</h4>
<p>產後血氣失升降常度，留滯關節，筋脈引急，是以遍身疼痛，甚者腰脊強硬，
手足拘孿，身熱頭疼，切勿作傷寒治。若認作傷寒，誤發其汗，則筋脈易惕，
手足厥冷。
變生他症矣，趁痛散加桑寄生〔和三十一〕。
按之而痛緩，血虛也，四物湯，加炮薑人參白朮〔補七〕。
遍身青腫，麥芽一重，牛膝一重，填入瓦罐，鹽泥封固，鍛赤研末，酒下二錢，
治血流諸經極效。
虛勞而指節疼痛，汗出不止，豬腎煮汁，煎當歸人參黃耆生薑韭白淡豆豉少許，
溫服。</p>
<h4>第十六節，遍身皮赤兩腿肉青</h4>
<p>此敗血流經也，生化湯，加荊芥肉桂淮牛膝〔和二十四〕。</p>
<h4>第十七節，膨脹</h4>
<p>產婦素弱，臨產勞傷，中氣多不足，胃雖納殼，脾不健運，先服生化湯〔和二十四〕，
三四劑。
七日後，即服加參生化湯〔補五十八〕，以助其脾氣，自無虛滿之患，
或因便秘方誤服大黃，或因多食而過服消導，或因忿怒而誤服耗氣等藥，
又或恣飲寒冷，凝滯惡露以致脹者，或補氣，或健脾，或煖胃行血，
當察其所因以治之。</p>
<h4>第十八節，血塊</h4>
<p>因惡露未盡所致，或產後氣血虛弱，風冷乘之，搏於藏府，與血氣相結，因而成塊，
切勿輕用散氣行血藥。
風冷搏血，生化湯，加木香三分，磨沖服〔和二十四〕。
冷濕乘虛而致，生化湯，加肉挂白芷炒薑。
半月外不散，或如腫毒高寸許，身熱食減，生化湯，加肉桂蓬朮炭，攻補並治
〔和二十四〕。
肢節肉裏結成小核，此血虛筋燥而攣結也，由多用行血破血藥以消塊，致血不養筋，
而筋不舒耳，宜補水以滋肝血，養脾以運中氣，八珍湯〔補五〕，歸脾湯〔補十九〕，
加減治之。</p>
<h4>第十九節，傷食</h4>
<p>產後血氣已虛，胃中元氣不足，飲食偶有所傷，即不能運化，因成痞悶。
宿食停滯，口乾滿悶，六君子湯，加神麴山查〔補一〕。
怒後即食，食停而悶，生化湯，加消食之劑〔和二十四〕。
食消而仍痞，皮反作痛嘔，脾胃傷也，六君子湯，嚥酸噯腐，加炮薑，作瀉，
加升麻，不應用補中益氣湯〔補六〕。
消導過多，反致滿悶，不思穀食，宜長生活命丹〔補四十五〕。</p>
<h4>第二十節，嘔吐</h4>
<p>氣血大虧，脾胃弱而中氣不運也，敗血乘虛而入，脾受之，則不能運化精微而成脹滿，
胃受之，則不能受納水穀而生吐逆，宜用抵聖散〔攻二十〕。
勞傷藏府，寒邪入於腸胃，加減生化湯〔和三十二〕，七曰外，服溫胃丁香散
〔和三十三〕。
嗽逆目眩，石蓮散〔和三十四〕。
飲食傷脾，六君子湯，加炮薑木香〔補一〕。
腸胃氣逆，腸胃燥澀而氣逆也。宜六君子湯，加藿香砂仁〔補一〕。
胃氣虛寒，六君子既加炮薑木香〔補一〕。
寒水侮土，益黃散〔散二十七〕。
肝木侮脾，六君子湯，加升麻柴胡〔補一〕。
命門火衰，八味丸〔補四十六〕。
腹痛泄瀉手足冷，陽氣虛也，附子理中湯〔熱七〕。
口渴內煩少力，血少汗多，不生律液也，宜生津益液湯〔和三十五〕。
吐蚘蟲，胃氣將絕也，人參白朮榧子白薇肉桂神麴。
吐膿血，又復發斑，因夏月受暑，未曾發出，至產始發，火毒熾盛，又不能盡發，
故見症如此，不得不權用涼劑，人參當巋儿芎麥冬荊芥元參。
大嘔大喘，風邪感於太陽也，難治，重用人參，佐以麥冬當歸白朮，少扣荊芥桂枝。
嘔吐下痢，邪感少陰也，緣腎火衰微，火為寒所驅逐，腎水亦隨寒上趨而作嘔，
所謂真水虧，真陽飛越也，急用補陽之藥，入於補陰之中，引火歸原，是為要法，
宜八味丸加減〔補四十六。
兩脅脹滿便血，風邪傷肝也，此猶可救者，因其有便血耳，不然，邪留兩協，
反成腹心之病，當歸麥冬川芎三七根。</p>
<h4>第二十一節，霍亂</h4>
<p>此由勞傷氣血，藏府虛損，食不運化，而邪複乘之，致陰陽升降不順，
清濁亂於腸胃，冷熱不調，邪正相搏而然。
血塊疼痛未淨，生化六和湯〔和三十六〕。
血痛已除，藿香溫胃散〔散二十八〕。
渴而飲水，五苓散〔瀉五〕。
手足逆冷，問無血塊，用附子散〔熱六〕。</p>
<h4>第二十二節，呃逆</h4>
<p>產後氣血皆傷，風冷搏於氣分，則氣逆上而為呃，又脾胃虛冷，因食熱物，
冷熱之氣相衝擊，使氣不順而呃逆。
胃氣虛寒，丁香乾薑肉桂。
胃中伏熱，乾柿竹茹。
脾胃虛熱，人參附子。
中氣大虛，陰火上衝，八味丸〔補四十六〕。</p>
<h4>第二十三節，喘急</h4>
<p>榮血暴竭，衛氣無主，獨聚肺中，故令喘急，此為孤陽厥陰，真險候也，
大料川芎湯救之，或生脈散合生化湯〔補二十三和二十四〕。
敗血入肺，坐不能臥，生化湯合失笑散，或六君子湯合失笑散〔和二十四補一攻七〕。
污血感寒，桃仁丹皮茯芩乾薑蔞仁北五味桂枝桑皮紫蘇枳實。
水氣凌肺，人參白朮茯苓麥冬蘇子。
脾虛生痰，六君子湯加薑汁竹瀝〔補一〕。
憂惱作喘，川芎當歸杏仁桑皮。
外感作喘，川芎當歸族覆花茯苓半夏杏仁前胡。
氣短似喘，生化湯〔二十四〕，加人參沈香
六七日，忽然手足踡臥，息高氣喘，惡心腹痛，此少陰感寒邪，而在內之真陽，
為寒氣逼越於上焦，上假熱而下真寒也，人參麥冬肉桂白朮吳茱萸，煎湯，
候其微冷頓服之。若至半月一月外，患此症，
人參白朮茯苓當歸熟地麥冬吳茱萸附子牛膝，煎服之，皆為難救之症。
七日內外感風寒，鼻塞惡寒，身熱頭痛重嗽，宜用加參寧嗽生化湯，痰多，加花粉，
或加竹瀝薑汁，沖服，惡寒，毋用麻黃，脅痛，毋用柴胡，火嗽發熱，毋用寒涼，
總以調理血氣為主〔和三十七〕。
誤食耗氣藥，致氣促絕食，人參生化湯，送飯鍋焦粉〔補三十七〕。</p>
<h4>第二十四節，蟬聲</h4>
<p>敗血沖遏於心，轉入於肺，氣與血並結成瑰，入喉作聲，竟似蟬鳴，此症十不救一。</p>
<h4>第二十五節，浮腫</h4>
<p>敗血乘虛，流入經絡，日久化水，故令面黃，四肢浮腫，若作水氣治之，便致夭枉，
宜小大調經湯〔和三十八和三十九〕，血流為水者，下午腫甚，腫處必有血痕，
或脅脹刺痛。咳嗽小便澀，寒水侮土也，宜補脾肺，補中益氣湯〔補六〕。
氣虛，六君子湯〔補一〕，四君子湯，去甘草，加米仁炒陳蔔子〔補四〕。
六脈沈細無力，或咳嗽，或泄瀉不止，脾土虛寒，命門火衰也，金匱腎氣湯
〔補四十七〕。
口渴惡寒，脈沈無力，體虛而有濕熱之積也，必上焦滿悶，宜補中行氣，
兼用導水之劑，白朮茯苓陳皮木通。
外感風寒，氣血滯於經絡，或脅腹絞刺，嘔吐惡心，宜加味吳茱萸湯〔散二十九〕。
氣鬱作脹，枳實炒白朮。</p>
<h4>第二十六節，發熱</h4>
<p>產後發熱，有傷力，有血虛，有停瘀，有蒸乳，有風寒，有多食，其病不一，
狀類傷寒，切勿發汗，致成肉潤筋惕，亡陽譫語，鬱冒昏迷等症。
血虛，川芎當歸人參薑炭。
氣虛，補中益氣湯加炒薑〔補六〕。
吞酸噯腐，飽悶惡食，此飲食停滯也，宜四君子湯，加砂仁山杳神麴〔補四〕。
肝虛血燥，陰火內發，宜逍遙散，以清肝火，若用大補，熱躁更甚〔和五〕。
陰虛陽無所依，浮散於外而為熱，四物湯，加炙乾薑，加茯苓，使天氣降而
生陰，亦妙。
失血多汗出，不臥，怔忡驚悸，妄言妄見，加味歸脾湯〔補三〕。
血虛感風，生化湯，加荊芥穗〔和二十四〕。
血瘀生化湯，加生蒲黃五靈脂〔和二十四〕。
誤服寒涼之劑，以致寒氣隔陽於外，四君子湯，加乾薑肉桂，不應，加附子〔補四〕。
肌膚發熱，面赤大渴，血脫發燥也，當歸補血湯〔補四十八〕。
敗血攻心，狂言奔走，乾荷葉生地丹皮生蒲黃。
胸脅脹痛，腹中痞悶，吐血盜汗，或便血不止，此諸藏虛損也，故有虛寒假熱之狀，
十全大補湯〔補三十九〕。
產後潮熱有汗，大便不通，毋專論為陽明症。頭痛惡寒，毋專論為太陽症。頭疼脅痛，
毋專論為少陽症。總由血氣兩虛，陰湯不和而類外感也，加味生化湯調和榮衛，
諸症自退矣〔和四十〕。
口燥咽乾而渴，毋專論為少陰症。腹滿咽乾大便實，毋專論為太陰症。煩滿四肢冷，
毋專論為厥陰症。譫語便秘，毋專論為胃中有燥屎，多因勞倦傷，運化稽遲，
血枯腸燥，虛症類實病也，加味通幽散〔和四十一〕。</p>
<h4>第二十七節，乍寒乍熱</h4>
<p>血閉於陽經，榮衛行之不通，則寒。血閉於陰經，榮衛行之不通，則熱。陽氣不足，
陰氣上入於陽中，則惡寒。陰氣不足，陽氣下陷於陰中，則發熱。外經為寒邪客之，
則榮衛不通而發熱。內府為冷物傷之，則榮衛不通而為寒。
陰陽不和，四物湯如減用之，去熟地，加人參乾薑甘草〔補七〕。
陰陽不歸其分，陽下陷而陰上冒，八珍湯〔補五〕。
元氣未復而濕熱乘之，補中益氣湯〔補六〕。
血虛而渴，當歸補血湯〔補四十八〕。
肝木侮土，致停食而寒熱，六君子湯，加木香〔補一〕。
風寒客於經絡，川芎當歸連鬢蔥白。
乳孔脹痛，瞿麥通草連翹花粉甘草青皮桔梗，煎服。
噯氣滿悶，斂食傷也，異功散加山查神麴〔補二十二〕。</p>
<h4>第二十八節，汗</h4>
<p>汗本血液屬陰，陰亡陽亦隨之而走，故曰汗多亡陽，又曰，汗心之液也，
血虛則腎中之陰不能上注於心，故心虛而汗出，又陰虛暴亡，陽氣無所歸附，
則浮散於外，而汗不止。產畢自汗，塊痛未除，先服生化湯，即繼服調衛止汗湯，
俟汗止，減參耆以消塊痛〔和二十四補四十九〕。
睡中妄言，大便不通，加參生化湯，加麻黃根棗仁地骨皮〔補三十七〕。
汗而泄瀉，加參生化湯，加麻黃根肉果蓮子〔補三十七〕。
汗多而小便點滴，加參生化湯，加麻黃根麥冬葛根北五味〔補三十七〕。
汗多亡陰，致筋脈拘急，類於痓症，宜加味生化湯〔和四十〕。
大汗如雨，口乾舌乾，發熱而躁，此精血乾枯，無以養心，陽無陰而不化也，
黃耆當歸桑葉，合生脈散〔和二十三〕。
聞響汗出，諸藥到口即吐，脾氣敗也，用人參附子為末，隨液嚥下。
昏冒暝目，此血亡而火熾也，但補其血，全生活血湯〔補五十一〕。
產後汗出，多因勞倦驚恐所致也，內經云，搖體勞苦，汗出於脾，驚而奪精，
汗出於心，恐懼汗出於肝，產婦有此諸因，故不能鎮守其液而汗出，宜健脾胃，
使水穀之精，灌溉四旁，則五臟沖和而汗自止，歸脾湯〔補十九〕。
產後血虛，自汗氣促，為肺氣上浮也，然血去過多，陽為陰逼而汗出不止，
宜茲營益氣湯〔補三十八〕，則血腹，產婦所以喜也。
產後真陽不足，上氣喘急，手足厥冷，或氣短，盜汗自汗，大聖散〔補十二〕，
如心虛盜汗，或睡中汗出，加味歸脾湯〔補三〕，氣脫自汗，作奪汗論，大汗淋漓，
氣促膚冷，急以四君子湯補氣〔補四〕，若陰血下脫，孤陽上越而大汗出，此危候也，
急服四君加黃耆五味子救之。
若自汗由血虛而外溢也，宜止汗散〔補五十二〕。</p>
<h4>第二十九節，中風</h4>
<p>發熱頭痛氣喘，面如朱粧，元陽不能自固也，唇青肉冷，目眩神昏，虛極生風也，
口眼喎斜，氣血俱虛，不能榮養筋脈也，汗出不止，血虛腠理不密也，角弓反張，
血虛體弱，風入諸陽之經也，牙關緊急，口噤不開，血氣空虛，風入頷頰口之筋也，
筋脈拘急慎而為瘛，弛縱而為瘲，陰血去多，陽火熾盛，肝木枯而筋無所主也，
頑痺不仁，羸乏少氣，藏府虛損，風冷客于經絡皮膚也，或肝經血燥而挾風熱也，
總宜大補氣血為主，或加荊防薑附鉤藤天麻一二味亦可，切忌薑蔥并風藥，以致不救。
氣虛，四君子湯加味用之〔補四〕。
血虛，四物湯加味用之〔補七〕。
氣血兩虛，十全大補湯〔補三十九〕。
如血痛未除，生化湯加味用之〔和二十四〕。
遍身疼痛，手足癱瘓，血虛有風痰，生化湯加薑汁竹瀝〔和二十四〕。
陰虛內熱，熱盛生風，四物用生地加丹皮麥冬〔補七〕。
搖頭馬鳴，身反折，氣如絕，汗如雨，兩手摸空，不治。</p>
<h4>第三十節，不語</h4>
<p>心者，君主之官，神明出焉，外應於舌，舌者，聲之機，產後虛弱，致敗血停蓄，
上干於心，心竅閉塞，故神志不能明，又心氣通於舌，氣閉，則舌強不語，
有熱痰迷塞心竅。
則不能言，腎之別派，上入於心，繫舌本，虛則不能言，脾之脈是動，
病舌本強不能言，大腸之脈散舌下，風熱入於大腸則不語。
目閉不語，痰氣鬱滯也，孤鳳散，生白礬一錢，熱水調下，若瘀血壅滯，琥珀散，
琥珀花蕊石鬱金朱砂，研末，童便好酒下一錢。
血氣痛上衝於心，生化湯〔和二十四〕。
氣閉不語，七珍散〔散三十〕。
風火，加味逍遙散〔補二十一〕。</p>
<h4>第三十一節，舌出不收</h4>
<p>熱壅於心也丹砂末傅之，暗擲盆盎作墮地聲，驚之即收。</p>
<h4>第三十二節，驚悸</h4>
<p>血虛心氣不足也，心虛而受風邪，遂成驚悸，名曰心風，其狀目睛不轉，其脈動而弱，
宜大補氣血，若作風治，速之危矣。
怯怯然如人將捕之，心血虛也，塊痛未除，且服生化湯〔和二十四〕，塊消痛止，
宜加減養榮湯〔補五十三〕。</p>
<h4>第三十三節，發狅譫語</h4>
<p>敗血衝心，肝火上炎，痰結於胸，熱入血室，皆致譫語顛狂。
神不守舍，八珍湯，加茯神麥冬棗仁薑棗〔補五〕。
寒熱如瘧，晝清夜妄，熱入血室也，琥珀地黃丸，加柴胡〔攻十四〕，一靈三聖散
〔攻十五〕。
脅痛便血，肝血虛火上炎也，加味逍遙散〔補二十一〕。
因驚悸悶，用辰抄二錢，研細，乳汁調和，另用白頭活地龍一條，
入熱酒滾二三沸，去之，入辰砂重湯再煮，分三服。</p>
<h4>第三十四節，發斑</h4>
<p>敗血流入臟腑，充滿於肌膚，旁連於四肢，熱結留注，轉還不得，故發斑，十無一生。</p>
<h4>第三十五節，見鬼</h4>
<p>肝藏魂，心藏神，血虛心失所養，肝火上炎，神魂不能守舍，是以妄言見鬼也。
敗血停心煩躁錯亂，小大調經湯，加薄荷〔和三十八和三十九〕。
心血虛損，生化湯，加棗仁柏子仁茯神麥冬〔和二十四〕。</p>
<h4>第三十六節，煩渴</h4>
<p>去血多則津液少，故煩躁而發渴偈，宜滋陰降火，可少加童便。
餘血奔心，荷葉散〔攻十六〕。
陰虛火動，人參當歸湯〔補五十四〕。
氣虛而渴，生脈散〔補二十三〕，加蓮子。
血虛而渴，四物湯，加花粉麥冬〔補七〕。
頭眩腳弱，飲食無味，氣血俱虛也，參地麥冬甘草花粉糯米薑棗，煎服。</p>
<h4>第三十七節，咳嗽</h4>
<p>有外邪，有內傷，有瘀曉，皆致咳嗽，惟吃鹽太早，欬者難治。
惡血流入肺經，面赤發喘，生化湯合失笑散〔和二十四攻七〕。
鼻塞聲重，生化湯加杏仁荊芥〔和二十四〕。
陰血虛，四物湯，去白芍，加人參白朮〔補七〕，頭痛，加蓮鬚。
肺氣不足，四君子湯，加當歸川芎〔補四〕。
陰水不足，火剋肺金，六味丸，加麥冬花粉〔補二〕。
肺虛外感風寒，補中益氣湯，加紫蘇桔梗〔補六〕。
胃虛不生肺金，異功散，加當歸白芍〔補四十九〕。
半月朴乾嗽，四物湯，加訶子皮茯苓甘草阿膠〔補七〕。
百曰內感風，重嗽汗多，宜加參寧肺生化湯〔補五十五〕。</p>
<h4>第三十八節，口鼻黑衄</h4>
<p>氣血大虛，惡血乘虛流入諸鋞，不能復出，故為衄，五色最忌黑，口鼻屬肺胃之部，
口鼻間氣色現黑，肺胃敗矣，又虛火載血上行，不循經度，溢出孔竅，肺胃為熱逼，
熱極反從水化，致口鼻變現黑色，亦危候也，速用童便准牛膝丹皮澤蘭二地，
倍人參大劑救之。止衄之法，取產婦頂心髮一縷，紅線一縷，繫中指節奇驗。</p>
<h4>第三十九節，瘧疾</h4>
<p>半月內外，寒熱往來，或晝或晚或夜，寒熱交作，應期而發，或一日二三度，
其證類瘧，總由氣虛則寒，血虛則熱，胃氣虛則惡寒，胃氣下陷則寒熱往來，
惟大補氣血，其病自退。
污血，生化湯，加生蒲黃乾荷葉澤蘭淮牛膝〔和二十四〕。
飲食停滯，六君子湯，加山查神麴〔補一〕。
勞倦傷氣，補中益氣湯，加川芎〔補六〕。
氣血俱虛，十全大補湯，加炮薑〔補三十九〕。
元氣脫陷，重用人參加附子。
鬱怒傷脾，逍遙散〔和五〕。
外感風寒，生化湯加荊芥防風蕓香生薑〔和二十四〕。</p>
<h4>第四十節，瀉痢</h4>
<p>惡露不行，滲入大腸，測洞泄不禁，下青白黑色，其餘非食積則寒濕，再則脾眉弱，
肺氣虛，皆能致瀉，若痢，亦由惡血滲入大腸，積滯而成，謂之產子痢，其病甚危，
又久痢身體羸弱，謂之虛臝痢，氣不順而下痢，謂之氣痢，又有外感六淫，
內傷飲食所致，總當兼氣血虛處治之，切不用治痢常法，以致不救。
惡露未盡而泄瀉，生化湯，加袂苓，俟惡血盡，然後或補或消而治之，
若虛弱不能支持，加人參。
完殼不化，生化湯，加茯苓訶子皮蓮子生薑，不愈，加人參。
乾渴，胃氣虛，不生津液也，生化湯合生脈散。
食物不化常噫，生化湯，加茯苓神麴山查砂仁。
胠肋皵填脹，腹中痛，流注無定處，產未滿月，風邪乘虛襲之，留於盲膜，散於腹肋，
故腹片陣陣作痛，水穀不化，脹鳴泄瀉也，宜調中湯。
脾胃虛弱，血塊未散，先服生化湯，如木香砂仁益智仁，血塊已除，
六君子湯暢加肉果益智仁，再加升麻柴胡，以提胃中清氣。
餘血不盡，滲入大腸，洞泄不禁，服的奇散，荊芥大者四五穗，於盞內燒炭，
不可犯油火，入麝香研末清湯調下。
年久脾泄不止，參苓蓮子飲〔補五十七〕。
產後七日內外，患赤白痢，徬重頻併，最為難治，欲調氣行血，推蕩痢邪，
又慮產後元虛，欲滋榮益氣而大補產弱，又慮轉助痢邢，若行不損元，補不助邪，
惟生化湯減黑薑，加茯苓木香，為善消惡露，兼行痢積，並治而不悖也。
厥逆躁不得臥，殊難救冶，人參當歸荊芥。
積滯腹痛，人蔘當歸白芍加麴醋炒升麻甘草益母草，如惡露未盡，
加乳香沒藥砂仁阿膠。
渴而不喜冷飲，胃氣虛，不生津液也，七味白朮散〔補五十六〕，如夜間發熱，
腎水虛，不能潤也，六味丸〔補二〕。
痢而嘔吐，六君子湯，加藿香〔補一〕，如胃火盛，用活田嬴麝香，搗和掩臍，
後用滋陰清胃之劑。
血崩痢不止，加參四物湯〔補七〕。
脫肛，氣血兩虛也加參生化湯〔補五十八〕。</p>
<h4>第四十一節，蓐勞</h4>
<p>產後虛羸喘乏，乍寒乍孰，病如瘧狀，此氣血不充周也，宜大補氣血。
肝腎虛弱，口乾咳嗽，陰虛火動也，宜六味丸，加北五味麥冬〔補二〕。
脾弱血虛，月水不調，八珍湯〔補五〕。
脾虛血燥，皮膚瘙癢，加味逍遙散〔補二十一〕。
虛汗不止，母雞湯〔補五十九〕。
四肢疼痛，外邪感也，石子湯〔和四十二〕。
虛寒腹痛，黃雌雞湯〔補四十一〕。
外熱內寒，外邪感也，理陰煎加減治之〔熱四〕。
陽虛內寒，理陰煎羊肉湯熱〔熱四補六十〕。</p>
<h4>第四十二節，大便不通</h4>
<p>去血過多，大腸乾涸，或兼火燥，總勿用峻利之劑以亡陰，而致便秘愈也。
血虛生火，四物湯，加麻仁補七，加味六味丸〔補五十〕。
氣血俱虛，十全大補湯，加肉蓯蓉〔補三十九〕。
飲食加常，腹中加鼓，八珍珠，加桃仁〔補五〕。
脹滿欲去不能，結在直腸，宜豬膽汁導之。</p>
<h4>第四十三節，小便不通</h4>
<p>產後亡血，或又多汗，且勞倦脾傷，不能為胃行其津液，則其生化之氣不運，
滲泄之令不行，是以上氣不行而有咽乾燥渴之症，下氣不行而有胃腎關閉之候，
治當助脾益肺，升降氣血，則氣血流行，陰降陽升，自然津液充而小便利，污血阻滯，
瞿麥蒲黃。血虛熱鬱，六味丸，逍遙散〔補二和五〕。
熱氣客於脬中，茅根湯〔寒三十二〕。
腹脹如鼓，悶亂不醒，冷氣積於胎前也，用食鹽填入臍中，搗蔥白為餅，約一指厚，
置鹽上，用艾火隔蔥餅灸之，覺熱氣入腹內，即時便通。
濕氣感於胞絡，下陰腫脹，小水點滴不出，此腎虛，膀胱之氣亦虛而不能化也，
人參白朮茯苓肉桂米仁熟地車前子。
血從小便出，熱邪搏血，摻入胞中，而成血淋也，白茅根瞿麥車前子通草鯉魚，水煎，
入石首魚石，末服。
大小便不通，陰血不足，津液枯燥，宜服牛乳人乳，或惡血流入小腸，
閉塞水道，小便不通，流入大腸，瘀積成塊，形加雞肝，肛門操結，大便不通，
宜服生化湯。加桃仁麻仁郁李仁瞿麥等味〔和二十四〕。</p>
<h4>第四十四節，便血</h4>
<p>心氣虛，則小腸不能制而血流，脾氣弱，則大腸無移蔭而血下，故二便出血，
當責之心脾二經。
血氣虛而熱乘之，故血隨小便而出，血熱則流，故滲入胞內，
用髮炭滑石末地黃汁調下。
面黃脅脹少食，此肝木乘脾土也，加味逍遙散〔補二十一〕。
驚悸不寐，加味歸脾湯〔補三〕。
大便下血，緣六淫七情，致傷元氣，陽絡外傷而然也。
腸胃虛弱，六君子湯，加升麻柴胡，若虛寒，去升柴，加肉果，如怒動肝火，
如當歸白芍，去升麻。
膏梁積熱，四物陽，加丹皮山查〔補七〕。
大腸風熱，四物湯，加荊芥防風〔補七〕。
大腸血熱，四物湯，加丹皮槐米〔補七〕。</p>
<h4>第四十五節，遺糞</h4>
<p>腎虛無約束也，都氣飲〔補二十四〕。
脾腎不足，補中益氣湯〔補六〕。
脾腎虛寒，八味丸〔補四十六〕。</p>
<h4>第四十六節，小便不禁</h4>
<p>非肺氣虛而不能約制，即腎氣竭而虛熱移於膀胱也。
氣虛不能制，人參黃耆桑螵蛸鹿茸牡蠣赤石脂。
脾腎虛寒，七味丸〔補三十一〕。
尿脬破損，豬羊胞煎湯，入人參黃耆當歸瓢熟地陳皮茯苓桃仁，於極饑時飲之，
然須急治，緩則不能成功也，又補脬飲，用生黃絲絹一尺，剪碎，
白牡丹根皮白及各一錢，俱為末，水一碗，同煮至絹爛加餳，空心頓服，
服時不得作聲，作聲則不效。膀胱陰虛，補中益氣湯，加山茱萸山藥桑螵蛸，
以補肺腎，則小便自不淋瀝〔補六〕。</p>
<h4>第四十七節，乳汁不行</h4>
<p>乳汁乃氣血所化，做人衝任之脈盛，脾胃之氣強，則乳汁多而濃，衰弱則淡而少，
治宜壯脾胃，滋化源。
氣血壅閉不行，宜通草土瓜根漏蘆以疎之。
血氣衰弱不行，宜豬蹄鯽魚生地當歸之類以潤之，玉露散〔補六十二〕，加味四物湯
〔補六十一〕，通乳湯〔和三十四〕，俱可補血以通乳汁。</p>
<h4>第四十八節，乳汁湧出</h4>
<p>非氣血虛而不攝，則滿而流溢，當以人之強弱，乳汁之濃淡，驗其虛實也。
肝經血熱，加味逍遙散〔補二十一〕。
肝經鬱怒，加味歸脾湯〔補三〕。
脹急而痛，漏蘆散〔散三十〕。
氣血虛弱，十全大補湯〔補三十九〕。</p>
<h4>第四十九節，乳癰</h4>
<p>足陽明之脈，從缺盆下乳內廉，足陽明之經，夾臍上行，至胸中而散，
其經為邪熱攻衝，則血為之擊搏，氣為之留滯，擊搏則痛作，留滯則腫生，
此由乳汁壅積，與氣相繫搏故也，或忿怒所逆，鬱悶所遏，厚味所釀，
以致厥陰之氣不行，故竅不通而汁不得出，治法宜疎厥陰之滯，清陽明之熱，
青皮生甘草節瓜簍銀花當歸沒藥，皂角橘葉橘核，少佐以酒，隨意消息可也。</p>
<h4>第五十節，乳懸</h4>
<p>瘀血上功，忽然兩乳伸長，細小如腸，直過小腹，痛不可忍，用川芎當歸，煎濃汁，
不服時，又用此二味燒煙，令病人吸之，使瘀血消而乳自愈。</p>
<h4>第五十一節，玉門不閉</h4>
<p>元氣素弱，失於調養，以致血氣不能收攝故也。
氣血虛弱，十全大補湯〔補三十九〕。
腫脹掀痛，肝經虛熱也，加味逍遙散〔補二十一〕。</p>
<h4>第五十二節，產戶痛</h4>
<p>起居早，感風邪也，用袪風定痛湯，生地當歸茯苓川芎荊芥防風肉桂大棗。</p>
<h4>第五十三節，陰蝕</h4>
<p>比因心神煩鬱，胃氣虛弱，致氣血留滯也，當補心養胃，川芎當歸白甘地榆，
米泔水五升，煎二升，熏洗三夜，又荊芥薄荷柏葉，煎湯洗淨，
後用倍子青黛黃丹水粉，為末摻之，如瘡水乾燥，用香油調末塗之。</p>
<h4>第五十四節，陰中濕爛</h4>
<p>多由七情鬱火，濕熱下注，或腫或痛或癢，先以百草煎濃湯，乘熱熏洗，
或五倍子白礬蔥白，煎湯熏洗，或甘菊苗葉，不拘多少搗爛，以百沸湯淋汁熏洗，
挹乾，用烏賊骨末炒黃，水粉煅過，爐甘石鍛，淬童便，加冰片少許，研細末摻之。
腫痛潰爛，四物湯〔補七〕，加梔子丹皮膽草荊芥，或加味逍遙散〔補二十一〕。</p>
<h4>第五十五節，陰脫</h4>
<p>此因分娩損傷胞絡也，治宜升補元氣固澀真陰，
分娩過勞，氣陷而脫，加參生化湯〔散五十八〕，或歸脾湯〔補三〕，
外用硫黃海螵蛸北五味，為末傅之。
陰虛滑脫，加味固陰湯〔澀二〕。
氣虛下陷，補中益氣湯〔補六〕，或十全大補湯〔補三十九〕。</p>
<h4>第五十六節，陰突</h4>
<p>血虛氣陷，不能固攝，陰中突出，如芝如茵，或挺出數寸，謂之陰挺。
止虛陰挺，四物湯補七，沖入煅龍骨末少許，空心連進二服，外用蛇床子五兩，
烏梅十四枚，煎服熏洗。
鬱熱下墜，加味逍遙散〔補二十一〕，或龍贍瀉肝湯〔寒十一〕。</p>
<h2>盤珠集胎產證治卷下</h2>
<p><b>第三章，列方</b></p>
<h3>列方</h3>
<h4>第一節，補</h4>
<p>六君子湯一
人參、白朮〔炒〕、茯苓〔去皮〕、炙甘草、廣皮、半夏〔製〕、半夏辛燥，
胎孕三月前，須斟酌用之，不可輕投，茯苓降下，初孕亦當慎用。
六味丸二
熟地、山藥、茯苓、山萸肉〔去核〕、丹皮、澤瀉。
加味歸脾湯三
人參、白朮炒、茯神〔去皮木〕、當歸〔去尾〕、棗仁〔去殼炒〕、連肉〔去心〕、
黃耆〔蜜炙〕、遠志、木香、遠志辛散而上升，不宜多用，四五分足矣。
四君子湯四
人參、白朮〔炒〕、茯苓、炙甘草。
八珍湯五
人參、白朮〔炒〕、茯苓、炙甘草、熟地、當歸、白芍〔酒炒〕、川芎，
川芎理血中之氣，胎前宜酌用。
補中益氣湯六
人參、白朮〔炒〕、炙甘草、當歸、廣皮、升麻、柴胡，升柴發散，可用錢許，
升提用二三分足矣。
四物湯七
熟地、當歸、白芍〔酒炒〕、川芎。
安榮散八
人參、當歸、白芍〔酒炒〕、麥冬、釵斛、山梔、通草。
安胎飲九
人參、白朮〔炒〕、炙甘草、生地、當歸、廣皮、升麻，柴胡生薑大棗氣不下陷，
勿用升柴。
杜仲丸十
杜仲〔薑汁炒〕、川斷〔酒炒〕、棗肉〔蒸〕，為丸米飲下。
當歸芍藥湯十一
當歸、白芍〔酒炒〕、白朮〔炒〕、茯苓、澤瀉、川芎〔少許〕。
大聖散十二
人參、黃耆〔炙〕、炙甘草、茯苓、當歸、川芎、麥冬〔去心〕、木香、薑棗、
川芎宜酌用。
加味安胎飲十三
人參、白朮〔炒〕、炙甘草、熟地、當歸、川芎〔不宜多用〕、紫蘇〔四五分〕、
陳皮，如寒，加乾薑。
五君子湯十四
人參、白朮〔炙〕、甘草、廣皮、乾薑。
內補丸十五
熟地、當歸。
青娥丸十六
杜仲〔薑汁炒〕、破故紙〔鹽水炒〕、核桃〔去殼〕、蜜丸。
紫酒十七
大黑豆〔二合炒〕，好酒一盞煎服。
通氣散十八
破故紙〔炒〕，先嚼胡桃。
加味歸脾飲十九
人參、白朮〔炒〕、茯神、遠志〔不可多〕、黃芩、山梔、丹皮、香附、木香，
去黃芩山梔丹皮香附，加棗仁圓眼肉，名歸脾飲。
補中安胎飲二十
人參、白朮、茯苓、炙甘草、熟地、當歸、黃芩。
加味逍遙散二十一
白朮、茯苓、當歸、白芍、炒柴胡、丹皮、黑山梔、熟地。
異功散二十二
人參、白朮〔炒〕、茯苓、炙甘草、廣皮。
生脈散二十三
人參、麥冬〔去心〕、北五味。
都氣飲二十四
熟地、山藥、茯苓、山萸肉、澤瀉、丹皮、北五味。
甘草大棗湯二十五
小麥、炙甘草、大棗。
安胎調氣飲二十六
人參、白朮炒、炙甘草、熟地、當歸、白芍〔酒炒〕、川斷、杜仲、陳皮、砂仁。
補血湯二十七
黃耆、炙當歸、川芎。
黃耆糯米湯二十八
黃耆〔六兩炙〕、糯米〔五合〕水六升，煎半，分四服，日三夜一。
辰砂安神丸二十九
生地、當歸、柏子仁〔炒去油〕、棗仁〔去殼炒〕、茯神〔去皮木〕、竹茹、砂仁。
補心湯三十
人參、茯苓、炙甘草、熟地、當歸、白芍〔酒炒〕、棗仁、麥冬、小麥。
七味丸三十一
熟地、山藥、茯苓、丹皮、澤瀉、山萸肉、肉桂。
加味八珍湯三十二
人參、白朮、茯苓、炙甘草、熟地、當歸、白芍〔酒炒〕、肉果〔麵粉裹煨〕、罌粟殼
〔醋炒〕。
左歸飲三十三
熟地、山藥、茯苓、山萸肉、杞子、炙甘草。
十聖散三十四
人參、黃耆〔炙〕、白朮〔炙〕、砂仁、炙甘草、熟地、白芍〔炒〕、當歸、川芎、
川斷、薑棗。
千金保胎丸三十五
熟地、當歸、阿膠、川斷、杜仲、黃芩〔炒〕、香附〔製〕、砂仁、艾葉〔炒炭〕、
棗肉。
加味芎歸湯三十六
當歸、川芎、髮餘炭、鱉甲〔炙〕。
人參生化湯三十七
人參、當歸、川芎、炙甘草、薑炭〔多則四分〕、桃仁〔去皮〕、棗肉，加附子一片，
以回陽止逆，亦可助參耆之功，若渴，用人參麥冬北五味。
滋榮益氣湯三十八
人參、白朮〔炒〕、熟地、當歸、川芎、北五味、黃耆〔炙〕、陳皮、麥冬〔去心〕，
有汗，加薑棗，大便不通，加蓯蓉，塊痛，加肉桂益母草，痰，加薑汁竹瀝，瀉，
加茯苓。
十全大補湯三十九
人參、白朮〔炒〕、茯苓、炙甘草、熟地、當歸、白芍〔炒〕、川芎、肉桂、黃耆。
升舉大補方四十
人參、白朮、炒熟地、當歸、川芎、黃耆炙、麥冬〔去心〕、陳皮、炙甘草、升麻、
白芷〔炒〕、荊芥。
黃雌雞湯四十一
熟地、當歸、白朮〔炒〕、黃耆〔炙〕、肉桂、雞汁煎服。
殿胞煎四十二
當歸、川芎、炙甘草、茯苓、肉桂。
五物煎四十三
熟地、當歸、白芍〔炒〕、川芎、肉桂。
當歸黃耆湯四十四
當歸、黃耆〔炙〕、白芍〔炒〕。
長生活命丹四十五
人參、生薑、蓮子〔去心〕、麥芽〔炒〕，煎湯送飯鍋焦粉二匙，漸加至四五匙。
八味丸四十六
熟地、山藥、山萸肉、茯苓、丹皮、澤瀉、附子、肉桂。
金匱腎氣湯四十七
熟地、山藥、山萸肉、茯苓、丹皮、澤瀉、附子、肉桂、懷牛膝、車前子。
當歸補血湯四十八
當歸、黃耆〔炙〕、茯苓。
調衛止汗湯四十九
人參、黃耆〔炙〕、麻黃根、炙甘草、陳皮、當歸、桂枝、大棗、桂枝發表，
用於止汗之中，不過引參耆以固衛耳，一二分足矣。
加味六味丸五十
熟地、山藥、山萸肉〔去核〕、茯苓、丹皮、澤瀉、麥冬〔去心〕、北五味。
全生活血湯五十一
黃耆〔炙〕、熟地、生地、川柏〔炒炭〕、升麻不應加人參。
止汗散五十二
人參、當歸、麻黃根、熟地、牡蠣、小麥麩〔炒〕、川連炭〔少許〕。
加減榮養湯五十三 當歸、川芎、茯神、棗仁〔去殼炒〕、麥冬〔去心〕、人參、
圓眼肉、陳皮、炙甘草、生薑、竹茹。
人參當歸湯五十四
生地、當歸、白芍〔炒〕、人參、麥冬〔去心〕、竹茹、粳米、大棗。
加參寧肺生化湯五十五
當歸、川芎、人參、炙甘草、橘紅、桑皮〔炒〕、杏仁、半夏〔製〕虛而多痰，
加薑汁竹瀝。
七味白朮散五十六
人參、白朮〔炒〕、茯苓、炙甘草、藿香、木香、乾葛。
參苓蓮子飲五十七
人參、白朮〔炒〕、茯苓、炙甘草、當歸、白芍、山藥、陳皮、升麻、蓮子、生薑。
加參生化湯五十八
當歸、川芎、人參、黃耆〔炙〕、甘草〔炙〕、升麻、白朮〔炒〕、北五味。
母雞湯五十九
人參、黃耆〔炙〕、白朮〔炒〕、茯苓、牡蠣、麻黃根、黃母雞汁煎。
羊肉湯六十
當歸、川芎、生薑、精羊肉。
加味四物湯六十一
熟地、當歸、白朮〔炒〕、川芎、花粉、木通、豬蹄，以蔥湯洗乳房。
玉露散六十二
人參、茯苓、炙甘草、當歸、白芍〔炒〕、川芎、桔梗。
阿膠散六十三
當歸、白芍〔炒〕、茯苓、阿膠、炙甘草、川芎〔少許〕、陳皮、薑棗。</p>
<h4>第二節，散</h4>
<p>抑青丸一
柴胡、當歸、炙甘草、鉤藤、白朮〔炒〕。
清肝飲二
生地、當歸、生白芍、柴胡、麥冬〔去心〕、蘇梗、香附〔製〕、青皮〔炒炭〕。
紫蘇飲三
當歸、白芍〔炒〕、人參、炙甘草、陳皮、砂仁、蘇葉、蔥白、生薑。
怯風定痛湯四
生地、川芎、茯苓、肉桂、荊芥、防風、獨活、大棗。
天仙藤散五
天仙藤、香附〔製〕、陳皮、炙甘草、木瓜、薑皮。
烏藥順氣湯六
烏藥、殭蠶〔炒〕、乾薑、炙甘草、陳皮、木賊、製香附、白芷、蔥，
宜加生血活血之品。
芎蘇散七
紫蘇、川芎〔不宜多〕、白芍〔炒〕、陳皮、白朮〔炒〕、炙甘草、麥冬〔去心〕、
薑蔥。
鉤藤湯八
鉤藤、當歸、人參、茯神、桑寄生、桔梗如煩熱，加石膏一錢。
木香散九
木香〔炙〕、甘草、丁香淡鹽湯下。
五加皮散十
五加皮、阿膠〔蒲黃炒〕、杜仲〔鹽水炒〕、狗脊、白芍〔炒〕〕、防風、萆解、杏仁
〔去皮〕、薄荷。
五加皮丸十一
五加皮、杜仲〔炒〕、狗脊、白芍〔炒〕、萆解、川斷、訶子、薄荷。
縮砂散十二
砂仁末米飲下。
防風丸十三
防風、黃芩〔炒〕，米飲調下。
升陽除濕湯十四
柴胡、升麻、豬苓、澤瀉、陳皮、炙甘草、炒蒼朮、炒白朮、防風、薑棗。
胃風湯十五
當歸、柴胡、升麻、葛根、炙甘草、蔓荊子、稿本、木賊、川柏〔炒〕、蒼朮〔製〕、
薑棗。
桂枝茯苓湯十六
桂枝、茯苓、丹皮、炒白芍、桃仁〔炒焦〕。
蘇香丸十七
當歸、炒白芍、砂仁、炙甘草、黃芩〔炒〕、蘇梗、木香。
蘇香散十八
香附〔製〕、紫蘇、陳皮、炙甘草、砂仁、生薑、陽、明加葛根知母，少陽加柴胡，
太陽加防風。
回生散十九
橘紅藿香淡薑湯下。
藿香正氣散二十
藿香、白朮〔炒〕、茯苓、炙甘草、陳皮、砂仁、桔梗、紫蘇、蒼朮〔炒〕、
薑棗可加木香。
木香通氣散二十一
木香、枳殼〔炒〕、製厚樸、草果、檳榔、陳皮、製附子、穿山甲〔炙〕、蔥白。
七寶丹二十二
人參、炙甘草、當歸、白芍〔炒〕、川芎、紫蘇、生薑、大腹皮〔醋炒多則二三分〕。
消風散二十三
甘菊、荊芥、當歸、大豆葉〔炒〕、防風、茶葉、羚羊角、生石膏〔三四分〕。
芎烏散二十四
川芎、烏藥加當歸更穩。
三聖散二十五
肉桂、當歸、延胡索醋炒。
瀉白散二十六
地骨皮、杏仁〔去皮〕、桑白皮〔炙〕。
益黃散二十七
陳皮、青皮〔炒〕、焦訶子、丁香、炙甘草。
藿香溫胃飲二十八
人參、白朮〔炒〕、炙甘草、陳皮、藿香、丁香、當歸、薑炭、厚樸〔製〕、生薑、
手足冷，加附子。
加味吳茱萸湯二十九
肉桂、當歸、吳茱萸〔泡〕、乾薑、防風、丹皮、赤茯苓、麥冬〔去心〕、炙甘草、
桔梗、細辛〔少許〕、半夏〔製〕。
七珍散三十
人參、生地、川芎、石菖蒲〔鮮者佳〕、防風、細辛、硃砂、薄荷湯下。
漏蘆散三十一
漏蘆、蛇退〔炙〕、蔞仁，好酒調下。</p>
<h4>第三節，攻</h4>
<p>斬鬼丹一
川芎、秦艽、柴胡、吳茱萸〔泡〕、芫花〔醋炙〕、巴戟、巴霜、殭蠶〔炒〕、
蜜丸酒下，出惡物即愈。
雄黃丸二
雄黃、鬼臼、硃砂、巴霜、獺肝、蜥蜴〔炙〕、蜈蚣〔炙〕，清湯下，服過前方，
既下惡物，即以補元為要。
七寶丹三
紫蘇、大腹皮、炙甘草、人參、當歸、白芍、川芎、生薑、蔥白。
睍視丸四
附子〔製〕、乾薑、茴香〔炒〕、吳茱萸〔鹽水炒〕、巴戢、肉桂、莪朮〔醋炒〕、
桃仁〔炒〕、延胡索〔醋炒〕。
勝金散五
鹽豉〔一兩〕、麝香〔一錢〕、青布包，燒炭研末，秤錘燒赤，淬酒下。
三退散六
蛇退〔炒焦〕、蟬退、髮灰、益母草湯調下。
失笑散七
生蒲黃、五靈脂。
牛膝散八
懷牛膝、川芎、生蒲黃、肉桂、樸消〔少許〕。
起枕散九
當歸、川芎、赤芍、肉桂、丹皮、生蒲黃、五靈脂、沒藥、延胡索、白芷。
黑神散十
黑豆、地黃、當歸、赤芍、生蒲黃、炮薑、炙甘草、肉桂，研童便下。
神仙迴膿散十一
大黃〔炒〕、白芷、木香、沉香、沒藥、蛤粉、穿山甲〔炙〕，每服一丸，
重一錢五分，參湯下。
抵勝湯十二
茯苓炙甘草陳皮
半夏、人參、赤芍、澤蘭、生薑。
千金神造湯十三
蟹爪〔一升〕、阿膠〔二兩〕、炙甘草〔一兩〕。
琥珀地黃丸十四
琥珀樸黃〔炒〕、延胡索〔占米炒〕、生地、生薑、生地汁浸生薑渣，
生薑汁浸生地渣，蜜丸。
一靈三聖散十五
乾荷葉、乾地黃、粉丹皮、生蒲黃〔另研末以前三味煎湯送下〕。
荷葉散十六
荷葉、地黃汁、延胡索〔醋炒〕。</p>
<h4>第四節，濇</h4>
<p>大寧散一
黑豆〔三十五粒〕、罌粟殼〔半生半熟二兩〕、甘草〔半生半炙二兩〕、生薑。
加味固陰煎二
人參、熟地、山藥、山萸肉、川斷、北五味、當歸、菟絲子〔炒〕、炙甘草。</p>
<h4>第五節，寒</h4>
<p>竹茹麥冬湯一
竹茹〔三兩〕、麥冬〔去心一兩〕、前胡〔一錢五分〕、橘皮〔一錢〕、蘆根〔三兩〕
煎服，如身熱，加地骨皮一兩。
滋陰清燥湯二
生地、生白芍、麥冬〔去心〕、知母〔炒〕、茯苓、條芩、葛根、橘紅〔鹽湯泡〕、
炙甘草、竹茹、燈草。
犀角散三
犀角、條芩、麥冬〔去心〕、地骨皮、茯苓、竹瀝〔沖〕、甘草。
竹葉湯四
茯苓、麥冬〔去心〕、黃芩、竹葉、防風。
麥冬湯五
麥冬〔去心〕、人參、茯神、生地、黃芩、犀角、炙甘草、蓮子。
知母丸六
知母〔炒〕為末，棗肉丸，虛者，人參湯送下。
知母飲七
知母、麥冬〔去心〕、赤茯苓、黃芩、黃耆〔炙〕、甘草〔炙〕、桑皮、竹瀝。
調中和氣散八
蘇梗、砂仁殼、石膏〔不可多〕、知母〔炒〕、川柏〔炒〕、前胡、百草霜。
加味羚羊角散九
羚羊角、茯神、當歸、杏仁、甘草、麥冬〔去心〕、五加皮、米仁、棗仁、防風、川芎
〔少許〕有痰，加竹瀝薑汁。
天冬飲子十
天門冬、知母〔炒〕、茯苓、白芍、熟地、荊芥、人參、當歸、防風、北五味、川芎
〔不宜多〕、羌活、生薑、茺蔚子〔不宜多〕。
龍膽瀉肝湯十一
人參、天冬、龍膽草〔酒炒〕、麥冬〔去心〕、川連〔炒〕、生甘草、山梔、知母
〔炒〕、黃芩、柴胡、北五味。
天冬湯十二
天冬、紫苑、知母〔炒〕、桑皮〔蜜製〕、桔梗、北五味，如嗽血，加黃芩阿膠。
寧肺飲十三
天冬、知母〔炒〕、紫蘇、桔梗、炙甘草寒，加杏仁桑皮，多痰，加薑汁竹瀝陳皮，
熱，加黃芩，心不舒暢，加百合川貝，虛，加人參紫苑。
左金丸十四
川連、吳茱萸〔泡〕。
涼胎飲十五
生地、當歸、白芍、甘草、茯苓、釵斛、香附〔製〕。
側柏丸十六
側柏葉、黃芩，蜜丸，清湯下，赤帶漏下如豬肝汁，此方可治。
滋腎丸十七
知母、川柏、肉桂〔少許〕。
清金利水湯十八
生地、當歸、麥冬〔去心〕、花粉、扁豆、知母、澤瀉、廣皮。
淡竹茹湯十九
淡竹茹〔三四兩〕煎汁，服一二碗。
三黃解毒湯二十
黃芩〔炒〕、黃連〔炒〕、黃柏〔炒〕、梔子。
涼膈滋陰丸二十一
生地、蔞仁、枳實〔炒〕、大力子。
加味竹瀝湯二十二
生地、白芍、地骨皮、竹葉、茯苓、人參、浮小麥。
蘆根清胃飲二十三
葛根、蘆根、人參、麥冬〔去心〕、知母、竹茹、梔子、蔥白。
黃芩湯二十四
黃芩、白芍、甘草炙、大棗。
犀角地黃湯二十五
犀角、生地、白芍、丹皮。
加味清胃散二十六
生地、當歸、川連、連翹、青皮〔炒炭〕、甘草、炒朮。
清肺飲二十七
梔子、黃芩、知母、麥冬〔去心〕、桑皮、烏梅。
黃連湯二十八
川連、側柏、當歸、香附〔炒〕、阿膠〔為末〕米飲下。
衄血湯二十九
側柏葉、蒲黃〔炒〕、白芍、黃耆〔炙〕為末，米糊丸，清湯下。
益元散三十
滑石〔煆〕、生甘草、辰砂。
清魂膏三十一
藕汁、生地汁、童便，酒沖服。
茅根湯三十二
白茅根、瞿麥、車前子、通草、滑石〔煆〕、甘草、鯉魚、石首魚石〔研末〕。
三黃熟艾湯三十三
黃芩、黃連、黃柏、艾〔醋炒〕。</p>
<h4>第六節，熱</h4>
<p>附子湯一
人參、白朮〔炒〕、茯苓、白芍、附子〔製〕。
理中湯二
白朮〔炒〕、炙甘草、乾薑。
四順湯三
當歸、川芎、白芍〔炒〕、炮薑。
理陰煎四
熟地、當歸、肉桂、炙甘草、乾薑。
胃關煎五
熟地、山藥、白扁豆、白朮〔炒〕、炙甘草、焦薑。
附子散六
人參、白朮〔炒〕、炙甘草、陳皮、當歸、丁香、附子〔為末〕，米飲調下。
附子理中湯七
附子、白朮、甘草〔炙〕、乾薑。
調中湯八
當歸、白芍〔炒〕、川芎、甘草〔炙〕、附子〔製〕、肉桂。</p>
<h4>第七節，和</h4>
<p>參橘飲一
人參、白朮〔炒〕、甘草〔炙〕、橘皮、當歸、白芍、藿香、香附〔製〕、茯苓。
半夏茯苓湯二
人參、白朮〔炒〕、茯苓、甘草〔炙〕、廣皮、半夏、白芍〔炒〕、旋覆花、桔梗、
半夏滾湯洗七次，薑汁炒黃，半夏動胎，胎初結，慮其辛燥易散也，勿用為穩，
然惡阻非半夏不能八次，止，經云，有故無損，不防權用一二劑，但不宜多用，
五六分至一錢而止。
香砂陸君子湯三
人參、白朮〔炒〕、茯苓、炙甘草、廣皮、半夏、木香、砂仁。
竹葉安胎飲四
生地、當歸、黃芩、麥冬〔去心〕、棗仁〔炒〕、甘草〔炙〕、人參、陳皮、竹葉、
竹茹、薑棗有痰，竹瀝沖服。
逍遙散五
白朮〔炒〕、白茯苓、當歸、白芍〔炒〕、柴胡、薄荷。
分氣飲六
香附〔製〕、砂仁、白朮〔炒〕、茯苓、當歸、白芍〔炒〕、黃芩。
鯉魚湯七
白朮、茯苓、當歸、白芍〔炒〕、鯉魚〔一尾六七兩〕者煎服。
二陳湯八
茯苓、炙甘草、陳皮、半夏〔製〕。
五虎飲九
杏仁〔去皮〕、蘇梗、木賊、陳皮、知母〔炒〕、北五味、桔梗、甘草〔炙〕、石膏
〔不可多用〕、蔞仁〔喘者重用〕。
小柴胡湯十
柴胡、黃芩、炙甘草、知母〔炒〕、薑棗、人參。
安胎和氣飲十一
白朮〔炒〕、陳皮、白芍〔炒〕、訶子〔煨去殼〕、甘草〔炙〕、木香、陳粳米、
生薑。
桑寄生飲十二
桑寄生、當歸、川芎、白芍〔炒〕、砂仁、人參。
參蘇飲十三
紫蘇、陳皮、前胡、桔梗、茯苓、炙甘草、葛根、知母〔炒〕、砂仁、人參。
四物生寄湯十四
熟地、當歸、川芎、白芍〔炒〕、桑寄生、羌活〔五六分〕。
黃龍湯十五
柴胡、黃芩、炙甘草、人參、薑棗，如實熱，去人參，加橘紅香附。
蒙薑黃蓮丸十六
乾薑〔泡〕、川連、砂仁、阿膠、白朮〔炒〕、川芎、乳香〔去油〕為末，鹽梅
〔醋浸搗〕米糊丸，甘草湯調下。
歸涼節命散十七
當歸、白朮〔炒〕、白茯苓、炙甘草、麥冬〔去心〕、占米，如有食積，加砂仁穀芽。
白朮散十八
白朮〔炒〕、防風、牡蠣。
平安散十九
熟地、甘草〔炙〕、陳皮、砂仁、木香、川芎、生薑、煨鹽。
六和湯二十
人參、茯苓、炙甘草、藿香、杏仁、木瓜、陳皮、砂仁、薑棗。
人參白朮散二十一
人參、白朮、茯苓、炙甘草、木香、藿香、乾葛。
保產萬全湯二十二
人參、當歸、川芎、桃仁、炒薑、炙甘草、懷牛膝、紅花〔酒浸〕、肉桂、大棗。
開骨膏二十三
乳香〔一兩研〕，端午日以豬心血和丸，如雞豆大，硃砂為衣，每用一丸，酒下。
生化湯二十四
川芎、當歸、桃仁、黑薑、炙甘草。
保生無憂散二十五
當歸、白芍〔炒〕、川芎、血餘、乳香、木香、炙甘草、枳殼〔炒焦〕。
清魂散二十六
人參、川芎、荊芥、澤蘭、甘草〔炙〕，童便下。
濟陰丹二十七
益母草連根拔起，陰乾取葉〔八兩〕為末〔不犯鐵器〕當歸〔一兩〕、赤芍〔六錢〕、
廣木香〔五錢〕為末，蜜丸如彈子大，每服一丸，有熱，童便下，有風，荊芥酒下，
如虛弱，參湯下。
加味四物湯二十八
熟地、當歸、白芍〔炒〕、川芎、白芷、阿膠、蒲黃、小薊根。
砂雄丸二十九
硃砂〔一錢〕、雄黃〔一錢〕、白茯苓〔三兩〕，為末，水丸，薑湯下。
金狗脊散三十
川斷、地榆〔炒〕、川芎、金毛狗脊、熟地、當歸、白芍〔炒〕、白芷、阿膠
〔黃蒲炒〕，空心只服一帖。
趁痛散三十一
黃耆〔炙〕、白芷〔炒〕、當歸、懷牛膝、肉桂、炙甘草、獨活、韭白、生薑。
加減生化湯三十二
川芎、當歸、甘草〔炙〕、砂仁、煨薑。
溫胃丁香湯三十三
當歸、白朮、乾薑、丁香、人參、陳皮、炙甘草、藿香、前胡、生薑。
石蓮散三十四
石漣子〔去皮〕、白茯苓、丁香為末，米飲下。
生津益湯三十五
人參、茯苓、麥冬〔去心〕、花粉、炙甘草、竹葉、小麥、大棗。
生化六和湯三十六
當歸、川芎、炒薑、砂仁、藿香、陳皮、茯苓、生薑。
加參寧嗽生化湯三十七
當歸、川芎、人參、炙甘草、杏仁〔去皮〕、桑皮〔炙〕、半夏〔製〕、知母〔炒〕。
小調經湯三十八
當歸、赤芍、肉桂、沒藥〔去油〕、琥珀、細辛、麝香，為末，薑酒調下。
大調經湯三十九
茯神、琥珀、大黑豆〔炒〕、紫蘇湯下。
加味生化湯四十
人參、黃耆〔炙〕、當歸、川芎、黃麻根、天麻、荊芥、炙甘草、防風、棗仁〔炒〕，
有痰加薑汁竹瀝，大便閉，加麻仁。
加味通幽散四十一
桃仁、麻仁〔炒〕，虛汗，加人參黃耆麻黃根，渴，加人參麥冬北五味，
血塊痛加延胡索肉桂。
石子湯四十二
豬腰子、當歸、白芍〔炒〕、晚米、香豉，蔥鹽煮粥食之。
通乳湯四十三
豬蹄、通草、川芎、穿山甲〔炙〕、甘草節。
二妙散四十四
川柏〔炒〕、蒼朮〔炒〕</p>
<h4>第八節，瀉</h4>
<p>澤瀉散一
澤瀉〔炒〕、桑皮〔炒〕、赤茯苓、通草、炙甘草、生薑、枳殼炭〔少許〕。
四苓散二
豬苓、澤瀉、白朮〔炒〕、茯苓。
地膚子湯三
地膚子、車前子、知母、黃芩、赤茯苓、白芍、炙甘草、升麻〔炒〕、枳殼炭〔少許〕
、通草。
胃苓湯四
蒼朮〔炒〕、厚樸〔製上二味宜炒焦不可多用以傷胎氣〕、陳皮、甘草〔炙〕、豬苓、
澤瀉〔炒〕、白朮〔炒〕、茯苓。
五苓散五
豬苓、澤瀉、白朮〔炒〕、茯苓、肉桂〔少許〕。</p>
<h4>第九節，胎前備用良方</h4>
<p>惡阻
保生湯一
人參、白朮〔炒〕、甘草〔炙〕、烏梅、香附〔製〕、橘紅。
橘皮竹茹湯二
橘皮、竹茹、半夏〔製〕、茯苓。
五君子湯三
人參、白朮、炙甘草、廣皮、煨薑。
子煩
人參散四
人參、黃芩、麥冬〔去心〕、犀角、地骨皮、赤茯苓、甘草。
當歸湯五
當歸、人參、阿膠。
黃連散六
黃連末，米飲下。
人參黃耆散七
人參、黃耆、知母、麥冬〔去心〕、葛根、茯苓、甘草、竹葉、秦艽。
子氣
腎著湯八
白朮、茯苓、甘草、杏仁、乾薑。
防己湯九
防己、桑皮、蘇梗、赤茯苓、木香。
子癎
葛根湯十
葛根、人參、甘草、當歸、貝母、黃芩、川芎、防風、桂皮〔二三分足矣〕。
黃蠟膏十一
如牙關緊閉，先將麻油溶化黃蠟搽牙，然後進藥。
加味逍遙散十二
白朮〔炒〕、白茯苓、當歸、白芍、柴胡、薄荷、黑山梔、丹皮、生地。
子嗽
百合散十三
紫苑、麥冬〔去心〕、桑皮、桔梗、甘草、竹茹、白蜜。
參蘇飲十四
人參、紫蘇、陳皮、前胡、桔梗、茯苓、炙甘草、葛根、知母〔炒〕、砂仁。
子瘧
加減安胎飲十五
人參、白朮〔炒〕、當歸、黃芩、藿香、紫蘇、烏梅、青皮〔炒炭〕、紅棗、生薑。
又方十六
人參、白朮、當歸、黃芩、柴胡、薄荷、葛根、紫蘇、藿香、龜甲、生薑、大棗，
嘔不思食，難治。
心腹痛
竹茹丸十七
竹茹〔一斤〕、羊脂〔八兩〕、蜜〔三兩〕煎，每服棗核大，三枚。
火龍散十八
生地、木香、砂仁殼〔炒〕。
又方十九 川楝子〔煨〕、艾葉〔鹽水炒〕、小茴〔炒〕。
腰脅痛
大地黃丸二十
熟地、當歸、烏梅，蜜丸治骨髓熱痛。
內補湯二十一
生地、當歸、川柏、麻仁、乳香、沒藥、黃芩、木香。
歸膠飲二十二
阿膠、炙甘草、當歸、蔥白，氣壅攻腰，此可治之。
豬腎丸二十三
豬腎〔一斤〕、青鹽〔二錢〕，蒸熟焙乾，蜜丸，空心服。
勝金散二十四
陳皮、吳茱萸、骨碎補、砂仁、甘草〔炙〕、鹽湯下二錢，遍身兩脅刺痛脹滿，
此五藏不利，氣血虛弱也，惟此方可治，右胃氣虛冷，下逼小腸，症若奔豚，
大便秘澀，兩脅虛鳴，腰重如山，亦宜此方溫中下氣。
下血
阿膠散二十五
阿膠、生地。
二黃散二十六
生地、熟地。
千金方二十七
生地〔一斤〕，酒煮絞汁服。
如聖湯二十八
鯉魚皮、當歸、川斷、阿膠、竹茹、白芍〔炙〕、川芎、甘草〔炙〕。
子芩丸二十九
條芩〔炒〕，為末，每服一錢，以秤錘燒赤，淬酒調下，若脾胃虛者勿服。
又方三十
雞肝〔三個〕、酒煮，帶酒食之。
傷寒
白藥子膏三十一
白藥子末，雞子清調攤紙上，貼於祇下，乾則溫水潤之，恐毒氣損胞，以此治之。
又方三十二
井底泥，敷心下，使胎不動。
傷胎
奪命丸三十三
肉桂、桃仁、丹皮、赤芍、茯苓，淡醋湯下，誤服毒食，傷胎下血，以此治之。
三物解毒湯三十四
生甘草、黑豆、竹葉煎服。
又方三十五
生白扁豆末，米飲下。古人治傷寒病，邪毒攻胎，致胎死腹中，多用硝石水銀砂之類，
使化爛而出，其餘傷胎而胎死腹中者，慎勿用之。</p>
<h4>第十節，產後備用良方</h4>
<p>難產
龜殼散一
龜版、當歸、川芎，婦人頭髮〔燒炭生長過者佳清湯下〕。
又方二
伏龍肝末，酒下一錢。
又方三
兔毫敗筆頭一枚，燒灰，研藕汁一盞下之。
如神散四
路上草鞋一雙，取鼻梁洗淨燒灰，童便酒下三錢。
右方五
榆白皮煮汁服二升。
又方六
黃姑牛乾糞，塗毋腹上立出。
胞衣不下
一方七
陳久蓮蓬殼，酒煎服之，或荷葉炒香為末，童便下。
惡露不止
瑞蓮散八
蓮房、當歸、川芎、肉桂、鯉魚鱗〔燒〕，酒調三錢。
心痛
一方九
荷葉燒研，清湯下。
又方十
桂心研，膽汁丸，酒下一錢。
不語
一方十一
人參、蓮肉、鮮石菖蒲水煎。
見鬼
一方十二
益母草汁，地黃汁，童便，略煎五六沸，入雞子清調服。
渴
一方十三
蓮子中青心，生研細末，米飲下二錢。
一方十四
紅花子五合炒研水煎，徐徐甲之，治中風煩渴。
一方十五
炒蒲黃，井水調下二錢。
汗
一方十六
牡蠣粉、小麥麩皮〔炒〕。
積聚
一方十七
童便、地黃汁、藕汁、薑汁，共瘕痛無定處。
一方十八
生地，海螵蛸研酒下。</p>
